Ada pihak tercabar dengan kejayaan PN tadbir negara, kata presiden PAS

Kejayaan kerajaan Perikatan Nasional (PN) mewujudkan kerajaan campuran termasuk dalam kalangan parti bumiputera dan parti bukan Islam yang menolak pendekatan ekstrem, menyebabkan ada pihak yang berasa tercabar.Presiden PAS Abdul Hadi Awang berkata ia lebih-lebih lagi apabila kerajaan PN menunjukkan perubahan positif (kebaikan) dalam pentadbiran berbanding kerajaan terdahulu.“Maka sudah pasti wujudnya gerakan untuk menjatuhkan kerajaan PN dengan segala cara.“Oleh itu, seluruh rakyat yang sedar dan insaf terutamanya pemimpin negara, janganlah ditipu lagi dan hendaklah menghalang anasir-anasir perosak yang berpakat untuk menyingkirkan Islam dalam negara,” katanya dalam kenyataan di Facebook rasminya hari ini.Beliau turut mengingatkan rakyat supaya bersiap-sedia menghadapi sebarang kemungkinan ancaman anasir luar yang cuba memecahbelahkan perpaduan dalam kalangan rakyat.


Hakim baharu dengar bicara kes Najib ubah wang SRC RM27 juta

Perbicaraan kes bekas perdana menteri Najib Razak bagi tiga pertuduhan pengubahan wang haram membabitkan dana SRC International Sdn Bhd (SRC) berjumlah RM27 juta akan didengar di hadapan hakim Mahkamah Tinggi yang baharu.
Hakim K Muniandy menggantikan hakim Mohamed Zaini Mazlan yang kini hakim Mahkamah Rayuan.
Semasa sebutan kes hari ini, beliau menetapkan pengurusan kes tersebut pada 29 Mei ini.
Terdahulu, Timbalan Pendakwa Raya Mohd Ashrof Adrin Kamarul berkata kedua-dua pihak sebelum ini memohon kepada mahkamah agar perbicaraan kes itu ditangguhkan kerana keputusan permohonan Najib untuk menyemak semula keputusan kes penyelewengan RM42 juta dana SRC International di Mahkamah Persekutuan belum diputuskan.
“Tarikh keputusan semakan masih belum diputuskan, dan ia (tarikh) akan diberitahu oleh pendaftar Mahkamah Persekutuan dalam masa terdekat. Pihak kami dan pembelaan mohon agar tarikh pengurusan kes ini (pengubahan wang haram) ditetapkan pada Mei,” kata Mohd Ashrof Adrin.
Peguam Alaistair Brandah Norman yang mewakili Najib mengesahkan perkara itu dan bersetuju agar pengurusan kes seterusnya ditetapkan pada Mei ini.
Pada 3 Februari 2019, Najib mengaku tidak bersalah terhadap tiga pertuduhan menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.
Bekas ahli Parlimen Pekan itu didakwa melakukan perbuatan itu di AmIslamic Bank Berhad, Bangunan Ambank Group, Jalan Raja Chulan pada 8 Julai 2014.
Pertuduhan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.


Bekas pengarah 1MDB tidak letak jawatan kerana yakin dengan kepimpinan Najib

Seorang saksi perbicaraan kes 1Malaysia Development Berhad (1MDB) berkata beliau tidak meletakkan jawatan dari syarikat itu, kerana yakin dengan kepimpinan bekas perdana menteri Najib Razak dalam 1MDB, disebabkan urus niaga dana kekayaan negara dengan Arab Saudi.Bekas Pengarah Bukan Eksekutif 1MDB Ismee Ismail, 58, yang juga merupakan ketua pegawai eksekutif (CEO) Tabung Haji (TH) dari 2006 hingga 2016 berkata beliau berpandangan bahawa usaha sama antara syarikat itu dan Arab Saudi akan mendatangkan manfaat.Perkara ini terjadi, meskipun terdapat ketidakpatuhan pengurusan 1MDB membabitkan usaha sama antara syarikat itu dengan syarikat pengeluaran minyak dan gas yang berpangkalan di Arab Saudi Petrosaudi Internaional Ltd pada September 2009, yang telah membangkitkan kemarahan bekas pengerusi 1MBD Mohd Bakke Salleh.Ketika pemeriksaan semula timbalan pendakwa raya kanan Gopal Sri Ram telah merujuk kepada saksi minit mesyuarat pada 26 September 2009, di mana lembaga pengarah telah memberikan beberapa ketetapan mengenai kerja sama itu, namun tidak dipatuhi oleh pihak pengurusan.Bakke meletakkan jawatannya tidak lama selepas itu iaitu 19 Oktober 2009.Tambah Ismee ketika beliau baru menyertai 1MDB pada 2009, beliau berpandangan bahawa ia sesuatu transaksi yang baik untuk syarikat dalam kapasitinya sebagai CEO Tahun Haji, ia suatu inisiatif yang baik bagi meningkatkan lagi hubungan dengan Arab Saudi.“Pada masa itu saya mempunyai tahap kepercayaan yang tinggi dalam kepimpinan, pada PM (Najib) sendiri, kepercayaan dan kesetiaan, jadi sebab itu saya tidak lakukan ‘tindakan Bakke’”, kata Ismee.Saksi pendakwaan ke-13 itu merujuk kepada tindakan Bakke yang meninggalkan syarikat pada 2009.Sementara itu, seorang lagi saksi bekas ketua pegawai kewangan 1MDB Azmi Tahir, tidak bersetuju dengan cadangan peguam Hariharan Tara Singh bahawa kesetiaan beliau bukan untuk 1MDB ataupun anak syarikatnya, tetapi kepada ahli perniagaan dalam buruan Low Taek Jho atau Jho Low.Saksi ke-12 pendakwaan itu, telah disoal mengenai AS$1.58 bilion yang telah dipindahkan keluar dari 1MDB Global Investments Ltd (1MDB GIL) seperti diarahkan oleh Jho Low.Hariharan: Adakah anda setuju dengan saya, kesetiaan sepatutnya kepada 1MDB, 1MDB GIL dan bukannya orang luar (Jho Low)?Azmi: Saya percaya beliau (Jho Low) mewakili pemegang saham (Najib).Mahkamah diberitahu bahawa AS$1.58 bilion telah digunakan untuk pelaburan luar yang tidak dijelaskan.Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.Perbicaraan di hadapan hakim Collin Lawrence Sequerah bersambung 18 April.


Pemimpin PN tidak sehaluan berhubung BN, kata setiausaha agung Umno

Percanggahan pandangan pemimpin utama Perikatan Nasional (PN), mengenai pendirian gabungan itu terhadap Barisan Nasional (BN) menjelang Pilihan Raya Umum Ke-15 (PRU15), menunjukkan kepimpinan PN sudah tidak sehaluan, kata Setiausaha Agung Umno Ahmad Maslan.
Beliau berkata Pengerusi PN Muhyiddin Yassin mengatakan BN merupakan musuh utama gabungan itu pada PRU15, namun Setiausaha Agung PAS Takiyuddin Hassan pula menyifatkan Umno sebagai rakan ta'awun (kerjasama).
“Kelihatan pimpinan utama dua parti dalam PN ini tidak sehaluan, dan kita tunggu dan lihat secara teliti perkembangan politik yang akan berlaku sehari dua ini,” kata ahli Parlimen Pontian itu pada sidang media selepas Program Walimatulurus Perdana Peringkat Daerah Pontian semalam.
Terdahulu, Takiyuddin baru-baru ini berkata PAS kekal berpendirian menganggap Umno sebagai rakan ta'awun (kerjasama) dan menolak kerjasama dengan Pakatan Harapan (PH) pada PRU-15, namun Muhyiddin semalam dilaporkan berkata parti komponen PN perlu sepakat bahawa musuh utama gabungan adalah BN.
Mengenai dakwaan ada usaha menghidupkan semula Muafakat Nasional (MN), Ahmad berkata MN masih wujud namun tiada sebarang keputusan dibuat untuk menyuburkan kembali gabungan itu dan menyerahkan kepada Majlis Tertinggi Umno membuat keputusan mengenainya.
Terdahulu media melaporkan ada pertemuan antara Presiden PAS Abdul Hadi Awang dan Presiden Umno Ahmad Zahid Hamidi baru-baru ini, yang didakwa mengenai MN bagi mengelakkan pertembungan antara kedua-dua parti itu pada PRU15.


Sultan Selangor tak larang Bon Odori, kata Jais selepas peringatan menteri

Jabatan Agama Islam Selangor (Jais) tidak akan menghalang mana-mana individu untuk menghadiri program Bon Odori, yang dijadual pada 16 Julai depan di Kompleks Sukan Negara Shah Alam (Panasonic), kata pengarahnya, Mohd Shahzihan Ahmad.Mohd Shahzihan menerusi kenyataan hari ini berkata penetapan itu dibuat, susulan titah Sultan Selangor Sultan Sharafuddin Idris Shah yang tidak berkenan apa-apa keputusan mengenai perkara itu, disimpulkan dengan tergesa-gesa tanpa kajian dan penelitian yang mendalam.“Baginda berpendirian, banyak budaya mempunyai kaitan dengan agama, tetapi tidak semestinya agama ada di dalam budaya. Baginda juga bertegas bahawa mengamalkan sesuatu perkara adalah berbeza dengan perbuatan melihat.“Baginda juga tidak bimbang, jika akidah umat Islam kuat dan benar, ia akan mengenepikan sebarang iktikad dan amalan yang bertentangan dengan akidah Ahli Sunnah Wal Jamaah,” katanya.Beliau berkata baginda turut menitahkan semua perkara yang diputuskan dibuat dengan adil dan saksama, ditambah dengan kehidupan bermasyarakat dan kepercayaan yang pelbagai di Selangor khususnya.“Sehubungan dengan itu, baginda telah menitahkan pegawai Jais dan Majlis Bandaraya Shah Alam (MBSA) untuk hadir ke majlis tersebut, bagi melihat sendiri apa yang berlaku di dalam program tersebut.“Baginda sendiri pernah hadir ke majlis tersebut beberapa tahun lalu dan tidak melihat sebarang perkara yang boleh merosakkan akidah umat Islam, melainkan ia satu program sosial pekerja-pekerja industri milik syarikat Jepun yang banyak di Selangor,” katanya.


PAS tolak tawaran berdamai dengan Anwar, komited bersama PN

PAS menolak tawaran “berdamai” oleh veteran DAP Lim Kit Siang supaya kerajaan campuran bekerjasama dengan parti itu menjelang Pilihan Raya Negeri (PRN) akan datang.
Ketua Penerangan PAS Khairil Nizam Khirudin berkata pendirian parti itu kekal berdiri teguh bersama gabungan Perikatan Nasional (PN) menjelang siri PRN di enam negeri yang dijangka berlangsung tidak lama lagi.
“Kami komited dengan Perikatan Nasional.
“Boleh minta Lim Kit Siang untuk nasihat kerajaan campuran Madani dan PM10 supaya tidak menipu rakyat dan beri janji-janji kosong,” katanya kepada MalaysiaNow.
Tawaran Lim timbul di sebalik kesibukan Perdana Menteri Anwar Ibrahim yang dilihat aktif mengusahakan jalan perdamaian dengan PAS menerusi perjumpaan dengan Ahli Jawatankuasa Pusat Nik Abduh Nik Abdul Aziz.
Dalam perjumpaan pada Jumaat, Anwar menyuarakan hasratnya untuk menjalin hubungan baik bersama parti Islam itu termasuk Presiden PAS Abdul Hadi Awang.
Lim menegaskan kerajaan campuran perlu berbuat demikian dengan dua syarat.
Pertama, Hadi harus menghentikan permusuhan terhadap Anwar dan membuktikan keikhlasannya terhadap perdamaian itu.
Kedua, Hadi perlu berjanji agar tidak lagi melemparkan tohmahan tidak berasas terhadap DAP dan sekiranya bersetuju, PAS perlu dijemput menyertai kerajaan campuran.
Menurut Lim, langkah perdamaian ini juga siring dengan titah Yang di-Pertuan Agong Sultan Abdullah Sultan Ahmad Shah bahawa Malaysia memerlukan kestabilan politik untuk menjadi sebuah negara yang progresif dan makmur.
“Sekiranya Hadi boleh menjadi seorang pemimpin Islam yang jujur, bertanggungjawab, dan dihormati dan dia bersedia untuk mengakui kesilapannya dalam membuat tuduhan liar dan tidak masuk akal ini, saya tidak nampak apa-apa sebab mengapa PAS tidak boleh dijemput untuk menyertai kerajaan perpaduan,” katanya kepada pemberita ketika hadir ke majlis Konvensyen Nasional Kerajaan Perpaduan di Kuala Lumpur semalam.
Pada Pilihan Raya Umum ke-15 (PRU15) tahun lalu, PAS memenangi 49 daripada 222 kerusi Parlimen, yang terbanyak daripada semua parti tunggal.


Pindaan Akta 342 penting diluluskan segera, kata KP kesihatan

Pindaan terhadap Akta Pencegahan dan Pengawalan Penyakit Berjangkit 1988 (Akta 342) penting untuk diluluskan secepat mungkin bagi memastikan kesinambungan dan meningkatkan keberkesanan penguatkuasaan bagi membendung penularan Covid-19.Ketua Pengarah Kesihatan Dr Noor Hisham Abdullah berkata Kementerian Kesihatan (KKM) bimbang sekiranya perbahasan di Parlimen berpanjangan, mungkin akan tergendala kesinambungan KKM melaksanakan penguatkuasaan kawalan penyakit berjangkit di negara ini.“Pada 1988, apabila akta ini digubal, kita tidak mengambil kira tentang pandemik tetapi lebih kepada penularan wabak, kini tiba masanya untuk kita kaji semula dan apa yang lebih penting ialah pencegahan.“Jika kita hendak melaksanakan Akta 1988, kompaun maksimum RM1,000 terhadap syarikat-syarikat yang besar misalnya, ia tidak akan dapat menghalang atau mencegah kerana mereka tiada masalah dalam soal membayar kompaun.“Pada saya, jumlah kompaun yang dikenakan tidak boleh sama. Jadi kami membuat keputusan untuk membezakan antara individu dan korporat,” katanya dalam sesi taklimat media mengenai RUU Pindaan Akta 342 semalam.Di bawah pindaan Seksyen 25 Akta 342, KKM mencadangkan nilai kompaun dinaikkan daripada RM1,000 kepada RM1 juta bagi sesuatu pertubuhan perbadanan, manakala bagi kesalahan individu pula akan ditentukan suatu jumlah wang yang tidak melebihi RM10,000 berbanding RM1,000 sebelum ini.“Kita harap (pindaan akta) dapat dibentangkan dan mendapat persetujuan semua Ahli Parlimen, barulah kita boleh laksanakan pindaan 2021 dengan secepat mungkin,” katanya.Terdahulu, Timbalan Menteri Kesihatan Dr Noor Azmi Ghazali membentangkan RUU Pencegahan dan Pengawalan Penyakit Berjangkit (Pindaan) 2021 bagi bacaan kali pertama di Dewan Rakyat semalam.Sementara itu, pemimpin pembangkang Anwar Ibrahim dalam kenyataan yang disiarkan di Facebook miliknya menyatakan ahli Parlimen tidak akan menyokong pindaan RUU Akta 342 berikutan tidak bersetuju dengan nilai kompaun yang dicadangkan.


Kerajaan peruntuk lebih RM16 juta bantuan banjir tahun ini

Kerajaan memperuntukkan lebih RM16.4 juta bantuan bencana monsun timur laut 2022/2023 sebagai persediaan menghadapi banjir di seluruh negara.
Timbalan Ketua Pengarah Bahagian Pelaksanaan (Operasi) Agensi Pengurusan Bencana Negara (Nadma) Meor Ismail Meor Akim berkata daripada jumlah itu sebanyak RM8 juta diperuntukkan bagi Jawatankuasa Pengurusan Bencana Negeri (JPBN) kepada 160 daerah.
"Selain itu, RM1.08 juta pula disalurkan kepada lapan agensi dan sekretariat JBPN seperti polis, bomba dan Jabatan Kebajikan Masyarakat.
"Hampir RM2.6 juta pula diperuntukan bagi kerja-kerja penyelengaraan dan penambahbaikan Fasa 1 untuk pusat pemindahan sementara (PPS) di seluruh negara," katanya kepada pemberita selepas menghadiri Majlis Penutup Bengkel Pengurusan Bencana Pusat Kawalan Operasi Bencana (PKOB) dan Pusat Kawalan Tempat Kejadian (PKTK) Zon Timur 2022, di sini hari ini.
Turut hadir Ketua Polis Pahang Ramli Mohamed Yoosuf, Ketua Polis Terengganu Rohaimi Md Isa dan Pemangku Ketua Polis Kelantan Muhamad Zaki Harun.
Mengulas lanjut, Ismail berkata sebanyak 320 bot fiber enjin dan jaket keselamatan disalurkan untuk pemeriksaan komuniti sepanjang MTL berlaku dengan jumlah peruntukan bernilai RM4.8 juta.
"Untuk persediaan banjir kali ini, kita juga telah menambah baik logistik sedia ada dan beberapa program bersama agensi dan komuniti terlibat bagi memastikan pengurusan banjir dapat dilaksanakan dengan baik," katanya.


Johor beralih ke Fasa 3, Pahang ke Fasa 4 berkuat kuasa esok

Johor bakal beralih ke Fasa Tiga Pelan Pemulihan Negara (PPN) manakala Pahang pula beralih ke Fasa Empat berkuat kuasa 8 Oktober ini, menurut Menteri Kanan Pertahanan Hishammuddin Hussein.Beliau dalam kenyataan berkata keputusan itu dicapai dalam Mesyuarat Jawatankuasa Khas Pengurusan Pandemik Covid-19 semalam. “Peralihan fasa ini dibuat mengikut garis panduan yang ditetapkan oleh Pelan Pemulihan Negara (PPN) dan setelah mengambil kira penilaian risiko semasa oleh kementerian kesihatan (KKM) dan Majlis Keselamatan Negara (MKN),” katanya.Beliau memaklumkan prosedur operasi standard (SOP) bagi negeri-negeri yang memasuki Fasa Tiga dan Empat adalah sama dengan sebelum ini, keterangan SOP terkini akan dikemas kini MKN di laman sesawang www.mkn.gov.my. Hishammuddin memaklumkan mesyuarat itu turut bersetuju untuk membenarkan beberapa kelonggaran baharu termasuk waktu pengoperasian pasar borong, upacara mengikat thaali di rumah ibadat kuil dan pernikahan kudus (Holy Matrimony) dalam tempoh PPN, berkuat kuasa 9 Oktober. “Waktu beroperasi pasar borong di Fasa Dua dan Fasa Tiga dibenarkan mengikut syarat lesen dan permit Pihak Berkuasa Tempatan (PBT) seperti mana yang ditetapkan dengan syarat pekerja divaksin lengkap dan mematuhi SOP sedia ada,” katanya. Mengenai pelaksanaan upacara mengikat thaali dan pernikahan kudus, beliau berkata kementerian perpaduan akan memaklumkan Persatuan Agama Hindu dan Persatuan Agama Kristian berhubung SOP yang perlu dipatuhi. Selain itu, beliau berkata pengoperasian aktiviti lelongan awam bagi barangan sandaran di bawah sektor pajak gadai berdaftar di bawah kementerian perumahan dan kerajaan tempatan (KPKT) juga dibenarkan bermula 9 Oktober ini dengan syarat tertentu. Syarat berkenaan termasuk pekerja dan pembida lengkap divaksin, hanya melibatkan 54 pelelong yang telah dikenal pasti di seluruh negara, terhad kepada 30 minit setiap sesi pada 1 dan 7 haribulan setiap bulan dengan ketetapan kapasiti pekerja dan pembida mengikut fasa. Bagi Fasa Dua, hanya 60% kapasiti pekerja dan 50% pembida diikuti Fasa Tiga, 80% kapasiti pekerja dan 80% pembida, manakala Fasa 4 dibenar beroperasi dengan kapasiti 100% bagi pekerja dan pembida.Beliau juga memaklumkan sektor tembakau dan rantaiannya dibenarkan beroperasi bagi Fasa Dua PPN dan seterusnya. Hishammuddin turut mengingatkan orang ramai untuk terus mengamalkan SOP, meningkatkan penilaian kendiri bagi melindungi diri sendiri dan masyarakat sekeliling daripada Covid-19. “Dalam usaha negara #ReopeningSafely, perkara paling penting adalah untuk kita semua tidak cepat berasa selesa dan bersikap sambil lewa. “Di sebalik semua kelonggaran telah diumumkan, hakikat yang harus kita hadapi adalah kita semua terpaksa hidup bersama virus Covid-19,” katanya.


Sekolah dibuka semula bermula 1 Mac

Murid pra sekolah dan sekolah rendah akan kembali ke sekolah bermula 1 Mac selepas ditutup akibat pandemik Covid-19.Murid Tahun 1 dan 2 akan kembali ke sekolah pada 1 Mac manakala murid Tahun 3,4, 5 dan 6 akan memulakan sekolah seminggu selepas itu.Bagi murid sekolah menengah, sekolah akan bermula pada 4 April kecuali bagi murid Tingkatan 5 yang akan memulakan sekolah pada 8 Mac.Menteri Kanan (Pendidikan) Radzi Jidin berkata, tarikh pembukaan sekolah ini terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan kementerian pendidikan.“Apa yang penting ialah, sekolah mesti dibuka dengan prosedur operasi standard (SOP) yang ketat bagi memastikan murid mengikuti kelas dalam persekitaran yang selamat,” kata Radzi pada satu sidang media hari ini.Katanya murid sekolah menengah akan dibahagikan kepada kumpulan A dan B mengikut negeri masing-masing.Murid dari negeri Johor, Kedah, Kelantan dan Terengganu berada dalam kumpulan A manakala kumpulan B pula terdiri daripada Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor dan Wilayah Persekutuan (Kuala Lumpur, Labuan dan Putrajaya).“Murid daripada kumpulan A akan memulakan sesi persekolahan pada 4 April 2021 manakala kumpulan B pada 5 April 2021.“Pemilihan tarikh ini dibuat bagi memberi laluan kepada calon peperiksaan Sijil Pelajaran Malaysia (SPM) selesai menduduki peperiksaan,” katanya.Bagi pelajar Sijil Vokasional Malaysia (SVM) tahun 1 (semester 2) dan Diploma Vokasional Malaysia tahun 1 (semester 2) turut akan memulakan sesi persekolahan pada 1 Mac depan manakala semester lain akan bermula pada 8 Mac 2021.“Pelajar sekolah antarabangsa juga akan memulakan sesi persekolahan bermula 8 Mac 2021.Sebahagian besar murid memulakan takwin persekolahan di rumah, disebabkan langkah-langkah yang diambil kerajaan bagi mengekang penularan Covid-19 melalui pelaksanaan pengajaran dan pembelajaran di rumah (PdPR).Kelas fizikal terhenti tahun lalu berikutan peningkatan kes Covid-19.Walaupun murid Tingkatan 5 dan 6 pada awalnya dibenarkan kembali ke sekolah pada 20 Januari, kementerian pendidikan kemudian membuat pengumuman mereka kembali meneruskan pembelajaran di rumah mulai 10 Februari.


Guan Eng beri keterangan prosiding taksir ganti rugi saman Raja Petra

Bekas menteri kewangan Lim Guan Eng akan memberi keterangan di Mahkamah Tinggi Kuala Lumpur pada 22 Februari tahun depan dalam prosiding taksiran ganti rugi yang akan diperoleh beliau dalam saman fitnahnya terhadap penulis blog Raja Petra Raja Kamarudin.Saman itu difailkan Lim berhubung penerbitan artikel membabitkan dakwaan rasuah terhadapnya dalam projek terowong dasar laut Pulau Pinang yang bernilai RM6.3 bilion.Peguam Simon Murali yang mewakili Lim berkata prosiding taksiran ganti rugi itu akan didengar di hadapan Hakim Rohani Ismail.“Tarikh pendengaran baharu ditetapkan hari ini ketika prosiding melalui e-review oleh Timbalan Pendaftar Dalwinder Singh dan Lim akan memberi keterangan sebagai saksi pada tarikh itu,” katanya ketika dihubungi pemberita melalui aplikasi WhatsApp.Pada 28 Februari lepas, bekas ketua menteri Pulau Pinang itu memperoleh penghakiman ingkar selepas Raja Petra tidak memasukkan kehadiran bagi menjawab saman yang dikemukakan terhadapnya.Lim memfailkan saman fitnah pada 6 September tahun lepas berhubung satu siri artikel  ‘Dari Fail SPRM’ yang disiarkan dalam kedua-dua versi bahasa Inggeris dan Melayu oleh portal Malaysia Today milik Raja Petra antara 24 Februari hingga 15 Mac 2019.Artikel yang didakwa berunsur fitnah itu adalah berkaitan siasatan Suruhanjaya Pencegahan Rasuah Malaysia (SPRM) berhubung dakwaan rasuah dalam projek infrastruktur berkenaan.Lim menuntut ganti rugi teladan atas alasan Raja Petra telah mendapat keuntungan daripada jumlah pembaca yang ramai bagi kesemua artikel.Beliau juga menuntut permohonan maaf di halaman muka depan akhbar dan satu perintah injunksi untuk menghalang blogger itu daripada mengulangi dakwaannya.Setiausaha Agung DAP itu memfailkan permohonan bagi mendapatkan penghakiman ingkar selepas Raja Petra gagal memberikan maklum balas terhadap notis saman yang diiklankan Lim melalui tiga akhbar pada 10 Februari lepas.Sebelum itu, Lim cuba menyerahkan writ saman dan penyataan tuntutan kepada Raja Petra melalui perkhidmatan peribadi di alamat terakhirnya yang diperoleh daripada Jabatan Pendaftaran Negara dan Suruhanjaya Pilihan Raya namun gagal.


Membina kembali naratif politik Melayu dengan melawan rasuah

Masalah rasuah di Malaysia bukan lagi soal persepsi, pesuruhjaya SPRM seharusnya lebih tahu.
Selepas skandal terbesar negara 1MDB yang melibatkan puluhan billion wang rakyat, kita dikejutkan sekali lagi dengan skandal kapal LCS untuk tentera laut (TLDM) yang melibatkan sejumlah RM6 billion wang rakyat.
Jika not RM100 sebanyak RM6 billion ini disusun, mungkin boleh merentangi laut dari Kuala Lumpur sampai ke Wellington, New Zealand.
Jika RM6 billion ini diperuntukkan untuk membina rumah rakyat, sekitar 75 ribu buah rumah yang berharga RM80 ribu sebuah boleh siap dibina dalam tempoh kurang dari tiga tahun.
Bagi mereka yang prihatin, hari ini jika minum teh tarik ketika sarapan pagi, akan rasa seperti minum air akar kayu. Begitu pahit rasanya untuk ditelan semua ini.
Kita boleh lihat masalah ini dari pelbagai perspektif. Kita boleh berdebat dan berhujah tentang masalah sistem yang tak telus, atau kerana pentadbiran yang lemah, masalah perasuah yang licik, masalah kecuaian individu hingga hal-hal melibatkan soal perjanjian dan sebagainya.
Namun semua perspektif terhadap masalah ini tidak akan membawa kita ke mana-mana kerana pokok persoalan yang paling besar ialah faktor kegagalan kepimpinan oleh pemimpin Melayu yang dipertanggungjawabkan.
Kenapa saya kaitkan masalah ini dengan Melayu? Adakah saya rasis? Tidak.
Sebabnya sangat jelas iaitu menteri pertahanan orang Melayu, pegawai-pegawai kanan kerajaan juga Melayu, ketua-ketua dan pegawai kanan GLIC yang mengurus juga orang Melayu, mereka semua ini adalah pemimpin dan ketua yang menggerakkan projek besar ini.
Tetapi apabila ini terjadi, seolah-olah ia memberi gambaran bahawa semua ketua dan pemimpin melayu ini jahil dan tidak tahu mengurus sumber negara dengan betul dan amanah apatah lagi nak menjaga soal keselamatan negara.
Saya ingin beri sedikit gambaran betapa sakitnya bangsa Melayu ini. Ini berlaku lama dahulu, antara tahun 2004/05 (zaman Pak Lah).
Saya ke pejabat menteri untuk menghantar satu kertas kerja bagi satu program kami, kami budak-budak NGO nak mohon dana untuk program kami sekitar RM8 ribu.
Pegawai menteri mengambil kertas kerja saya dan bertanya berapa saya nak bagi dia.
Saya tercengang kerana dia terus bertanya tanpa melihat kertas kerja saya. Dalam kekecewaan saya bertanya padanya terus terang, kenapa perlu saya bayar hanya untuk hantar kertas kerja kepada menteri?
Mereka menjawab, juga dengan berterus terang. Bagi mereka, inilah sistemnya dan sistem ini untuk nak pastikan sesuatu projek itu dapat dengan lebih mudah dan cepat lebih-lebih lagi pada orang seperti saya, Melayu Islam.
Dengan adanya "pengeras" mereka akan pastikan projek itu saya dapat dengan segera. Saya terdiam mendengar hujah pelaku rasuah ini. Ceritanya habis di situ dan saya keluar tidak kembali lagi.
Ini projek "ciput" yang bawah RM10 ribu. Saya tak dapat bayangkan jika projek itu lebih dari RM1 juta hatta RM6 billion.
Rasuah dalam negara dan kerajaan ketika ini didominasi oleh orang Melayu. Ini hakikatnya walaupun rasanya amat pahit.
Hanya mereka yang ada akses dengan sumber iaitu pegawai kanan dan pemimpin politik sahaja mampu membuat jaringan (sistem) sebegini.
Dan sistem ini takkan mampu dilawan dengan meletakkan pegawai integriti di setiap jabatan kerajaan. Ia tak boleh ditangani dengan pelbagai surat aku janji, surat deklarasi, surat rasmi atau pekeliling.
Ini semua tak boleh selagi ada pemimpin dan kepala yang akan "bypass" semua halangan-halangan ini.
Rasuah di Malaysia adalah jenayah profesional. Mereka ini kartel, mereka ini scammer terbesar, lebih besar dari kartel dadah.
Kartel dan scammer ini bergerak bebas dalam pejabat kerajaan atau menteri.
Bagaimana mereka boleh bebas bergerak?
Kerana mereka bergerak dengan meyakinkan kakitangan rendah yang lain menggunakan hujah; mereka buat kerja untuk "Melayu dan Islam".
Seperti saya tulis di sini, kegiatan rasuah ini paling besar dalam negara kita.
Daripada sekecil-kecil benda yang boleh "disembelih" untuk dapat duit pengeras sampailah kepada sebesar-besar alam punya kerja, juga akan digelek dengan kegiatan rasuah.
Dan orang Melayu adalah bangsa yang amat terdedah dan tercekik dengan masalah ini kerana hujah "untuk Melayu dan Islam".
Tidak ada jalan keluar yang lain selain menolak parti dan pemimpin yang jahat dan mengambil keputusan untuk memilih wadah baru dengan barisan pemimpin yang jujur dan amanah.
Walaupun formula ini nampak mudah, tetapi ia suatu jalan yang sangat sukar kerana orang melayu mudah keliru untuk membezakan antara Melayu yang baik dengan Melayu yang jahat kerana faktor "Melayu Islam" itu.
Seperti biasa, apabila pecah skandal besar seperti kapal LCS ini, orang Melayu marah. Tapi marah-marah sayang.
Kenapa? Kerana benda yang sama, yang terima duit rasuah itu Melayu, Islam.
Bangsa Melayu akan kalah, bukan kerana dijajah oleh orang lain, atau kerana tiada nabi berbangsa Melayu, bukan.
Tetapi kerana orang Melayu lemah dan terus memilih pemimpin yang jahat. Kerana itu Tun M mengambil keputusan menubuhkan Pejuang dan Gerakan Tanah Air kerana kita mahu meletakkan pemimpin yang amanah di tempat yang betul.
Mahdzir Ibrahim adalah ahli Pejuang.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pengundi PH dalam dilema jika Najib dibebaskan

Ketika cakap-cakap mengenai pengampunan bekas perdana menteri, Najib Razak semakin hangat, pemerhati politik memberi amaran tindakan itu bakal meletakkan pengundi Pakatan Harapan (PH) dalam keadaan dilema moral.
Ini kerana PH selama ini menggunakan alasan moral melawan rasuah dan kleptokrasi untuk mendapatkan kuasa.
Sejak 2014, Najib terheret dalam skandal membabitkan syarikat kerajaan 1MDB yang mana PH menggunakan isu itu sebagai senjata untuk menjatuhkan pentadbiran beliau pada 2018.
Bercakap kepada MalaysiaNow, penganalisis politik Universiti Sains Malaysia, Azmil Tayeb berkata, langkah memberi pengampunan dan seterusnya membebaskan Najib akan menjadi kekecewaan terbesar buat pengundi PH, selain impak besar kepada reputasi Anwar sebagai “pejuang reformasi”.
"Pembebasan ini juga akan memberikan 'peluru' kepada Perikatan Nasional (PN) dalam pilihan raya akan datang ini.
"Saya rasa sangat sulit untuk PH mengelak dari isu ini dan ada kemungkinan juga ramai pengundi PH tidak akan keluar mengundi masa Pilihan Raya Negeri (PRN) kelak," katanya.
Pertengahan tahun ini, Kedah, Terengganu, Kelantan, Pulau Pinang, Selangor dan Negeri Sembilan dijadualkan mengadakan pilihan raya.
Sekiranya ia terjadi, PH bakal berdepan kesukaran mempertahankan tiga negeri yang ditadbir mereka sekarang.
Umno baru-baru ini menyatakan mahu bertemu Yang di-Pertuan Agong, Sultan Abdullah Sultan Ahmad Shah bagi memohon ihsan baginda untuk mengampunkan bekas presiden mereka itu.
Najib sebelum ini tewas dalam semakan kehakiman kes SRC International dengan keputusan majoriti 4-1 yang memusnahkan harapan beliau untuk lepas daripada jeriji besi.
Hakim Nazlan Ghazali pada 2020 menjatuhi hukuman bersalah kepada bekas ahli Parlimen Pekan itu dengan hukuman penjara 12 tahun dan denda RN200 juta selepas beliau didapati bersalah atas kesalahan menyeleweng RM42 juta dana SRC.
Mahkamah Rayuan mengekalkan keputusan itu pada 2021 dan Najib memulakan hukuman penjara beliau setelah rayuannya gagal.
MalaysiaNow sebelum ini melaporkan hubungan PH dan BN mungkin retak akibat kegagalan Najib dalam semakan kehakimannya.
Najib masih mempunyai pendukung yang kuat dari kalangan akar umbi dan Majlis Tertinggi Umno dan mereka lantang menyuarakan nasib bekas perdana menteri itu.
Sementara itu, penganalisis politik Universiti Teknologi Malaysia (UTM) Mazlan Ali berkata, permohonan pengampunan untuk Najib dilihat sukar dan mencabar.
"Najib berdepan banyak kes yang sedang dan akan dibicarakan.
“Bagaimana Lembaga Pengampunan boleh mempertimbangkan perkara itu kerana Najib belum menghabiskan sebahagian hukuman.
"Bagaimana jika beliau dihukum lagi (dalam kes lain), keadaan akan menjadi tidak begitu harmoni," katanya.
Justeru, Mazlan berkata kemungkinan Najib tidak diampunkan sangat tinggi dan memerlukan keajaiban.
Menurut Mazlan, perkara 42(8) menyatakan Yang di-Pertuan Agong tidak boleh membuat keputusan secara peribadi.
Selain kes SRC, Najib yang mula disiasat selepas kekalahan Barisan Nasional (BN) pada 2018 itu masih berdepan kes 1MDB yang sedang dalam perbicaraan.
Mazlan mengakui sokongan kepada PH bakal terkesan namun situasi itu tidak muktamad.
"Politik ini ada tambah tolaknya. Kajian terbaru saya di lima Dewan Undangan Negeri di Negeri Sembilan menunjukkan sokongan kpd PH dan BN masih padu," katanya.
Najib bukan satu-satunya pemimpin yang cuba mencari kebebasan.
Timbalan Perdana Menteru Ahmad Zahid Hamidi juga baru-baru ini mengemukakan representasi memohon agar semua pendakwaan ke atasnya berhubung kes Yayasan Akal Budi digugurkan.
Kes tersebut membabitkan 47 pertuduhan salah guna kuasa dan rasuah.
Zahid sebelum ini berjaya mendapatkan semula pasportnya bagi menjalankan tugas sebagai timbalan perdana menteri.
Zahid yang mengekalkan kerusi Bagan Datuk dengan majoriti lebih 300 undi pada pilihan raya umum lalu dilepas dan dibebaskan oleh Mahkamah Tinggi pada September lalu atas p40 pertuduhan rasuah berhubung Sistem Visa Luar Negara.


Keluarga bergelut cari dana, anak terima tawaran bermain bola sepak di Sepanyol

Seorang pelajar 11 tahun menerima tawaran bermain bola sepak untuk satu kejohanan di Sepanyol selepas penganjur kejohanan menyaksikan sendiri bakat pemain itu, akan tetapi keluarganya bergelut untuk mencari dana bagi menampung kos perbelanjaan.
Azzad Athary Rafzan yang juga sebahagian daripada pemain yang berada dalam Program Pembangunan Bola Sepak Kebangsaan (NFDP) ditawarkan bermain di TAR11 U11 Promises Football Tournament bersama sebuah pasukan di Bangkok, Thailand.
Namun menurut bapanya, Rafzan Ramli, Azzad kekurangan dana untuk menampung kos perjalanan, makan dan minum serta penginapan di negara Eropah itu.
Katanya, pasukan PFA Bangkok menyaksikan bakat yang ditonjolkan anaknya selepas dia membawa Azzad berlatih di ibu negara Thailand itu atas inisiatifnya sendiri.
"Saya dan isteri menghubungi sebuah akademi di Bangkok pada September tahun lalu untuk sesi percubaan latihan sebagai cara memberi pendedahan kepada anak saya.
"Jurulatih kelab itu menawarkan Azzad untuk bermain di sebuah kejohanan bersama akademinya pada Disember dan itulah yang dilakukannya.
"Pada awal tahun ini, kelab itu menghubungi kami dan memberikan surat jemputan untuk Azzad bermain bersama kelab itu di Sepanyol," katanya kepada MalaysiaNow.
Katanya, kelab bagaimanapun hanya memberikan tajaan yuran dan jersi, manakala kos lain perlu ditanggung sendiri oleh ibu bapa.
Rafzan yang juga seorang juruteknik di RapidKL itu berkata, anggaran kos untuk perjalanan anaknya berserta seorang penjaga ialah kira-kira RM35,000.
Kejohanan itu akan berlangsung selama dua hari, namun mereka perlu hadir seminggu lebih awal untuk sesi latihan dan permainan persahabatan.
Katanya, kejohanan turut disertai oleh akademi kelab-kelab terkemuka seperti Real Madrid, Barcelona dan Atletico Madrid.
Menurut Rafzan, anak bongsu daripada lima beradik itu bermain bola sepak sejak berusia enam tahun, dan dibawa ke stadium seawal usia satu tahun bagi menonton perlawanan.
Pelajar Sekolah Kebangsaan Taman Samudera Batu Caves itu bermain untuk pelbagai kejohanan tempatan seawal lapan tahun dan aktif bermain dalam Liga Suparimau di bawah kendalian Persekutuan Bola Sepak Malaysia (FAM).
Azzad yang gemar bermain pada posisi sayap dan penyerang pernah menyertai Singapore International Youth Cup pada 2022.
Katanya, dia sebagai ayah turut mengusahakan hobi pertukangan kayu secara separuh masa untuk mengumpul dana bagi membantu anaknya mencapai cita-cita menjadi pemain bola sepak.
"Saya ada bengkel kecil di rumah untuk saya hasilkan produk kayu namun tidak banyak yang berjaya diraih. Kebanyakannya saya gunakan simpanan kami.
“Saya ada dekati Kementerian Belia dan Sukan dan kementerian ada menyatakan sokongan terhadap inisiatif kami.
"Ada juga beberapa individu dan rakan-rakan yang menyokong kemajuan pemain pada peringkat akar umbi memberikan sumbangan. Mereka faham apa itu 'grassroot football'."


Keputusan rayuan Najib dapatkan dokumen perbicaraan kes 1MDB 8 Disember

Mahkamah Rayuan menetapkan 8 Disember ini bagi keputusan rayuan Najib Razak untuk mendapatkan dokumen perbankan berhubung syarikat yang dipercayai mempunyai kaitan dengan ahli perniagaan dalam buruan Low Taek Jho dan keluarga bekas gabenor Bank Negara Zeti Akhtar Aziz untuk perbicaraan kesnya melibatkan dana 1Malaysia Development Bhd (1MBD).
Hakim Kamaludin Md Said, yang mengetuai panel tiga hakim itu menetapkan tarikh tersebut kerana mereka memerlukan masa untuk berbincang.
Dua lagi hakim yang bersidang ialah Ahmad Nasfy Yasin dan Nordin Hassan.
Najib, 68, yang kini menjalani hukuman penjara 12 tahun di Penjara Kajang selepas Mahkamah Persekutuan mengekalkan sabitan dan hukuman terhadap kesalahan menyeleweng RM42 juta dana SRC International Sdn Bhd pada 23 Ogos, dibawa ke mahkamah untuk prosiding rayuannya hari ini.
Isteri beliau, Rosmah Mansor juga hadir pada prosiding itu.
Bekas perdana menteri itu merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan kes 1MDB mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada Jho Low.
Semasa prosiding hari ini, peguam Muhammad Shafee Abdullah berhujah bahawa 19 dokumen yang dimohon itu melibatkan syarikat yang dikawal oleh keluarga Zeti dan Jho Low ada pada pihak pendakwaan dan pihak berkuasa Malaysia.
"Mereka tidak mempertikaikan kewujudannya. Mereka mengelak daripada memberitahu kami. Mereka tunjuk tetapi tidak semuanya," kata Shafee.
Peguam itu berkata pihak berkuasa Singapura yang menyiasat skandal kewangan 1MDB di negara itu telah memberikan dokumen tersebut kepada pihak berkuasa Malaysia termasuk Bank Negara Malaysia.
Timbalan pendakwa raya Gopal Sri Ram berkata dokumen yang diminta Najib adalah pramatang dan tidak relevan dengan perbicaraannya, sambil menambah bahawa Najib perlu memohon dokumen itu hanya selepas diperintahkan membela diri.
Beliau berkata tidak dinafikan kewujudan dokumen itu dan bebanan terletak pada pihak pembelaan untuk menunjukkan bahawa permohonan mereka adalah berdasarkan bukti yang boleh diterima dan bukannya keterangan dengar cakap.
"Keseluruhan kes mereka berdasarkan laporan akhbar (mendakwa) bahawa kami mempunyai dokumen ini, sambil menambah bahawa percubaan untuk mendapatkan dokumen tersebut pada peringkat ini untuk keputusan awal bahawa Zeti bukan saksi yang boleh dipercayai.
"Mereka mesti membuktikan dokumen itu ada dalam milikan kami," kata Sri Ram, sambil menambah bahawa pihak pendakwaan akan memanggil Zeti untuk memberi keterangan dan akan datang ke mahkamah serta menjawab dakwaan terhadapnya dan keluarganya.
Najib memfailkan perintah mahkamah pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, Acme Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.
Beliau juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.
Najib kini dibicarakan atas empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan kesnya di Mahkamah Tinggi di hadapan hakim Collin Lawrence Sequerah akan bersambung 7 November.


Kes harian hampir 1,700 jangkitan, 10 lagi terkorban

1,672 kes baru Covid-19 direkodkan semalam menjadikan jumlah keseluruhan sebanyak 4,990,431 kes.
Sebanyak 2,722 pesakit turut dilaporkan sembuh, menjadikan jumlah keseluruhan kes sembuh sebanyak 4,927,186.
Ketika ini, 26,578 kes aktif direkodkan di mana 24,573 atau 92.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,911 (7.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 94 kes dan 52 daripadanya memerlukan bantuan alat pernafasan.
10 lagi kes kematian dicatatkan termauk dua kes kematian ketika tiba di hospital menjadikan keseluruhan korban akibat wabak itu sebanyak 36,667 orang.


120 pendatang, 2 tekong ditahan dalam Op Benteng

Tindakan tegas pihak berkuasa dalam mengekang kemasukan pendatang tanpa izin ke negara ini menyaksikan 122 individu termasuk dua tekong ditahan dalam Operasi Benteng yang dijalankan semalam.Menteri Kanan (Kluster Keselamatan) Ismail Sabri Yaakob berkata kesemua mereka ditahan kerana memasuki sempadan negara melalui laluan tidak sah dan tidak memiliki dokumen pengenalan diri yang sah.“Operasi Benteng melibatkan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia, Jabatan Imigresen, Jabatan Kastam dan Agensi Kawalan Sempadan Malaysia (Aksem) bagi mengekang jenayah rentas sempadan serta penularan pandemik Covid-19.“Sebanyak 79 sekatan jalan raya Operasi Benteng dilaksanakan semalam membabitkan PDRM (57), Aksem (10) dan ATM (15),” katanya dalam kenyataan di Kuala Lumpur hari ini.Mengenai Pasukan Petugas Operasi Pematuhan prosedur operasi standard (SOP), beliau berkata Perintah Kawalan Pergerakan (PKP) yang memasuki hari ke-182 semalam menyaksikan seramai 68 individu ditahan atas kesalahan melanggar SOP.Beliau berkata daripada jumlah itu, 66 individu dikompaun manakala dua direman.“Antara kesalahan ingkar PKP ialah ingkar Perintah Kawalan Pergerakan Diperketatkan (21), tidak memakai pelitup muka (18), gagal melunaskan bil kuarantin (3) dan tangkapan pendatang tanpa izin (2),” katanya.Mengenai kuarantin wajib, Ismail Sabri berkata sejak 24 Julai lepas hingga semalam, 29,438 individu pulang ke tanah air dari 32 negara dan kesemua mereka ditempatkan di 72 hotel dan lapan premis lain termasuk Institut Latihan Awam (ILA) serta institusi pengajian tinggi swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan.“Daripada jumlah itu, 9,737 individu sedang menjalani proses kuarantin wajib, 71 individu dihantar ke hospital untuk rawatan dan 19,630 individu telah didiscaj serta dibenarkan pulang,” katanya.Memperincikan perkara itu, beliau berkata mereka yang berkenaan pulang dari Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu.Negara lain ialah  Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.


EMA ingatkan EU supaya gunakan semua pilihan vaksin dalam perang Covid-19

Negara-negara Kesatuan Eropah (EU) harus menggunakan semua pilihan vaksin yang tersedia bagi memerangi pandemik Covid-19 dan masih terlalu awal untuk mengatakan vaksin tertentu sebagai vaksin terbaik, kata Agensi Perubatan Eropah (EMA) pada Khamis.Ulasan mengenai perkara itu timbul ketika beberapa negara mengehadkan penggunaan suntikan vektor seperti AstraZeneca dan Johnson & Johnson kerana dikaitkan dengan isu gumpalan darah sebaliknya hanya menggunakan vaksin RNA seperti Pfizer dan Moderna.“Kita masih lagi berada dalam situasi pandemik, dan dalam memerangi pandemik ini adalah sangat penting kita guna semua pilihan yang ada,” kata Marco Cavaleri yang merupakan ketua strategi vaksin EMA dalam sebuah sidang media.Cavaleri turut berkata selepas menggunakan semua pilihan tersebut “terpulang kepada negara anggota (EU) bagaimana mereka menggunakan vaksin-vaksin tersebut bagi kepentingan kesihatan awam”.Awal minggu ini, EMA menafikan bahawa Cavaleri telah mencadangkan pengguguran penggunaan vaksin AstraZeneca dalam sebuah wawancara bersama akhbar Itali.Semalam, Cavaleri menyifatkan perkara itu sebagai “kesalah fahaman daripada banyak aspek”.Pakar EMA itu menambah “sukar untuk mengatakan” jenis teknologi vaksin yang manakah yang boleh dibuktikan sebagai vaksin dominan pada masa akan datang, dan semua suntikan yang wujud ketika ini “sudah pun menyelamatkan ribuan dan bahkan jutaan nyawa”.“Sama ada akan datang bakal ada jenis vaksin tertentu seperti teknologi RNA yang akan jadi vaksin utama atau teknologi dari platform lain… akan kekal sebagai vaksin sampingan yang memainkan peranan penting dalam mengendalikan koronavirus, ia sukar untuk dikatakan pada waktu sekarang.“Kita hanya perlu gembira kerana wujud pelbagai pilihan.”EMA ketika ini telah meluluskan empat jenis vaksin: Pfizer-BioNTech, Moderna, AstraZeneca dan Johnson & Johnson.Satu lagi vaksin, CureVac keluaran Jerman, masih lagi diteliti. Sebelum ini, ia didapati hanya mencapai 47% keberkesanan dalam keputusan ujian interim yang diuar-uarkan pada Rabu.Keputusan di bawah 50% itu tidak mencapai piawaian EMA namun Cavaleri berkata “hal ini tidak bermakna kami tidak akan melihat bukti dari keseluruhan segi” sebelum membuat keputusan.


Kes harian lepasi 24,300 jangkitan, 64 lagi terkorban

24,316 kes baru Covid-19 direkodkan hari ini menjadikan jumlah keseluruhan sebanyak 4,079,242 kes.Sebanyak 25,512 pesakit turut dilaporkan sembuh, menjadikan jumlah keseluruhan kes sembuh sebanyak 3,796,975.Ketika ini, sebanyak 247,603 kes aktif direkodkan, dengan 239,934 atau 96.9% daripadanya sedang menjalani kuarantin kendiri.Dalam pada itu, 1,329 (0.5%) kes kini berada di pusat kuarantin sementara 6,019 (2.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 321 kes dan 194 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 58.4% dengan kes Covid-19 merangkumi 36.4%.64 korban akibat wabak itu turut dilaporkan, termasuk 18 kes kematian sebelum tiba ke hospital.Ketika ini, kes keseluruhan kematian adalah sebanyak 34,664 orang.


Mahkamah khas untuk percepatkan kes rasuah ahli politik?

Seorang peguam kanan mencadangkan mahkamah khas untuk mempercepatkan kes-kes melibatkan ahli politik, mengatakan tempoh darurat waktu yang terbaik untuk melaksanakannya.Haniff Khatri Abdullah berkata, penubuhan mahkamah khas boleh membantu menyelesaikan lambakan kes melibatkan bekas pemimpin negara dan menambah darurat pandemik yang diisytiharkan minggu lalu boleh digunakan untuk tujuan itu.Katanya, dengan kuasa darurat, Yang di-Pertuan Agong boleh mewujudkan undang-undang khas untuk menentukan kesemua keputusan kes-kes jenayah melibatkan ahli politik diadakan di mahkamah khas sehingga selesai.Semenjak 2018, beratus-ratus pendakwaan terhadap ahli politik kanan, dengan kes berkait 1MDB melibatkan bekas perdana menteri, Najib Razak menjadi perhatian masyarakat antarabangsa.Selain Najib, bekas timbalannya, Ahmad Zahid Hamidi, termasuk pemimpin Umno seperti Tengku Adnan Tengku Mansor, Ahmad Maslan, Abdul Azeez Rahim dan Shahrir Samad turut dibicarakan kerana rasuah melibatkan jutaan ringgit.Selepas kerajaan Pakatan Harapan (PH) tumbang, kes rasuah melibatkan Setiausaha Agung DAP Lim Guan Eng dibuka semula.Rayuan Najib yang sudah dijatuhkan hukuman bersalah akan didengar bulan depan untuk mengenepikan sabitan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd.Haniff yakin dengan adanya mahkamah khas, kes-kes seperti ini akan diselesaikan dengan lebih cepat kerana hakim tidak akan diganggu dengan kes-kes lain.“Dan sudah tentu, tanpa menjejaskan hak pembelaan dan memprejudiskan prinsip-prinsip perundangan,” katanya kepada MalaysiaNow.Seorang lagi peguam kanan berkata, penubuhan mahkamah khas perlu selari dengan kerangka yang ditetapkan Perlembagaan Persekutuan.“Hendaklah menepati Artikel 121, 122AA dan 122AB dalam Perlembagaan Persekutuan.“Pelantikan hakim bagi mahkamah tersebut hendaklah menepati Artikel 122B Perlembagaan Persekutuan,” kata peguam Perlembagaan Nizam Bashir kepada MalaysiaNow.Haniff yakin dengan adanya mahkamah khas, kes-kes seperti ini akan diselesaikan dengan lebih cepat kerana hakim tidak akan diganggu dengan kes-kes lain.Nizam berkata dengan adanya darurat, Agong boleh menggunakan kuasanya di bawah Artikel 150(2B) untuk mengisytiharkan ordinan.“Ordinan-ordinan tersebut memiliki tempoh hayat selama enam bulan dan akan luput setelah itu,” katanya.Semasa menjelaskan perincian tentang darurat Covid-19 minggu lalu, Perdana Menteri Muhyiddin Yassin berikrar akan memastikan sistem kehakiman berjalan secara bebas tanpa campur tangan kerajaan.Seorang penganalisis melihat jaminan perdana menteri untuk tidak mencampuri urusan mahkamah sebagai satu amaran kepada “kluster mahkamah”, merujuk kepada ahli Parlimen yang berdepan pendakwaan rasuah dan salah guna kuasa.“Amaran ini pun diguna pakai juga kepada ‘kluster mahkamah’ bukan dia (Najib) sahaja,” kata Shamsul Amri Baharuddin kepada MalaysiaNow.Najib kini merupakan pengkritik kerajaan Perikatan Nasional paling lantang, setiap hari mempertikaikan usaha kerajaan memerangi Covid-19 dan perintah kawalan pergerakan (PKP).Sekatan di bawah PKP menyebabkan banyak perbicaraan tertangguh, termasuk kes meminda laporan audit 1MDB melibatkan Najib dan bekas ketua pegawai eksekutif syarikat itu, Arul Kanda Kandasamy.Perbicaraan itu akan bersambung di Mahkamah Tinggi pada 22 Februari.Sementara pelbagai kes Zahid melibatkan pecah amanah, pengubahan wang haram dan rasuah kali terakhir menjalani perbicaraan pada Oktober tahun lalu dan kes projek terowong bawah laut Lim akan bermula pada Jun.Haniff bagaimanapun yakin semua kes tertangguh ini boleh diselesaikan dengan lebih cepat di mahkamah khas.“Tapi kena ada undang-undang,” katanya.


PH dapatkan sokongan kumpulan ‘klepto’ Umno untuk Anwar jadi PM

Kira-kira 15 ahli Parlimen sekutu Presiden Umno Ahmad Zahid Hamidi, termasuk yang berdepan pertuduhan rasuah akan menyokong Anwar Ibrahim dilantik sebagai perdana menteri sekiranya kerajaan jatuh, MalaysiaNow kini dapat mengesahkan.Langkah terbaru itu muncul selari dengan kenyataan bekas pemimpinnya Najib Razak akan ada perkembangan besar di Istana Negara dalam “24 atau 48 jam” yang akan datang.“Sebarang keputusan yang bakal dibuat termasuk oleh Yang di-Pertuan Agong akan menentukan masa depan negara,” kata Najib dalam ucapannya semalam.Perkembangan terbaru itu berlaku selepas beberapa rundingan antara PH, blok pembangkang lain dan beberapa individu gagal memujuk mereka untuk menyokong Anwar.“Kemudian, PH putuskan ia hanya dapat menjadi kerajaan dengan sokongan Zahid dan orang-orangnya,” kata seorang pemimpin kanan PKR yang mengetahui tentang rundingan-rundingan malam tadi kepada MalaysiaNow.Semalam, parti pembangkang menolak persefahaman rentas parti yang ditawarkan Perdana Menteri Muhyiddin Yassin menjelang usul undi percaya yang dijadualkan akan diadakan di Dewan Rakyat bulan depan bagi menentukan sokongan terhadapnya dalam kalangan ahli Parlimen.Walaupun beberapa ahli Parlimen DAP menyuarakan dilema mereka, termasuk ramai lagi membantah secara senyap terhadap keputusan bergabung dengan “sekumpulan kleptokrat yang kami susah-payah usir dari Putrajaya,” kata sumber itu sambil menambah pemimpin PH percaya peluang itu adalah sesuatu yang tidak akan muncul lagi selepas ini.“Orang-orang Anwar dalam PKR berdegil bahawa kleptokrat sokong kerajaan PH tidak menyalahi undang-undang.“Akhir sekali, mereka sepakat sudah tidak ada masa lagi,” kata veteran PKR itu.Semalam, Muhyiddin menyenaraikan tujuh perkara dalam cadangan persefahaman rentas parti bagi mengelak kerajaan dijatuhkan yang menurutnya akan menyebabkan kekosongan kuasa sehingga ia kembali diisi oleh golongan “kleptokrat” selain bakal mengganggu usaha-usaha yang dijalankan bagi memerangi pandemik Covid-19.Istilah “kleptokrat” merujuk sekumpulan pemimpin Umno yang kini berdepan pelbagai pertuduhan rasuah yang dipimpin Najib bersama Zahid dan Anwar yang berkempen Muhyiddin digulingkan.Antara lain, beliau berjanji untuk menyalurkan peruntukan dana sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.Beberapa ahli Parlimen DAP yang dihubungi MalaysiaNow juga turut berkata cadangan tersebut perlu difikirkan kerana risau untuk bekerjasama dengan ahli politik yang dicemari skandal seperti Najib dan Zahid.Sekurang-kurangnya dua ahli Parlimen DAP – Tony Pua dan Ong Kian Ming – secara terbuka mendesak parti dan PH untuk mempertimbangkan tawaran itu, menekankan sangat penting untuk kleptokrat dihalang daripada kembali berkuasa selain usaha melawan pandemik Covid-19 yang meningkat perlu ditumpukan.


Rakyat jangan keliru, beri ruang kepada kerajaan

Kenyataan media Datuk Pengelola Bijaya Diraja Istana Negara Ahmad Fadil Shamsuddin pada 16 Jun 2021, telah mencetuskan begitu banyak reaksi dan perbincangan. Kenyataan media ini umumnya dilihat menunjukkan keprihatinan tinggi Yang di-Pertuan Agong terhadap usaha menangani wabak Covid-19 dan memulihkan ekonomi negara.Harapan Agong agar angka jangkitan wabak Covid-19 dapat dilandaikan dengan segera serta pandangan beliau bahawa kerajaan perlu bertindak tegas memudahkan birokrasi dan mempercepatkan proses vaksinasi kepada rakyat adalah senada dengan hasrat semua pihak yang turut sama mahukan wabak Covid-19 diatasi dengan secepat mungkin.Masa sama, timbul kekeliruan dalam kalangan ahli-ahli masyarakat susulan kenyataan media ini, khususnya mengenai pandangan Agong bahawa persidangan Parlimen perlu diadakan secepat mungkin untuk membolehkan ordinan-ordinan darurat dan Pelan Pemulihan Negara dibahaskan oleh ahli-ahli Dewan Rakyat, termasuk sama ada ia satu dekri atau tidak.Reaksi rasmi segera Pejabat Perdana Menteri ke atas kenyataan media ini, walaupun agak ringkas, seharusnya mampu meredakan sebarang keraguan, ia “menjunjung titah pandangan KDYMM Seri Paduka Baginda Yang di-Pertuan Agong, kerajaan akan mengambil langkah-langkah susulan berdasarkan Perlembagaan Persekutuan dan undang-undang negara”.Reaksi Pejabat Perdana Menteri ini harus dilihat sebagai tindakan pro aktif kerajaan dalam mengambil langkah susulan terhadap titah Agong.Sesungguhnya inilah manifestasi kepada tanggungjawab besar yang dipikul oleh peneraju tampuk pemerintahan negara, iaitu bagi memastikan bahawa kesemua prinsip Rukun Negara, khususnya prinsip “Kesetiaan kepada raja dan negara”, prinsip “Keluhuran Perlembagaan” dan prinsip “Kedaulatan undang-undang”, akan sentiasa kekal terpelihara pada setiap masa.Satu fakta asas di dalam pemerintahan negara adalah kita mempunyai sistem Raja Berperlembagaan di mana Perkara 40(1) dan 40(1A) Perlembagaan Persekutuan menggariskan bahawa pada menjalankan fungsi Yang di-Pertuan Agong hendaklah mengikut nasihat jemaah menteri serta bila dinasihati hendaklah menerima dan bertindak mengikut nasihat itu.Ada ahli akademik dan peguam yang berpendapat bahawa dengan termaktubnya Ordinan Darurat (Kuasa-Kuasa Perlu) 2021 pada 11 Januari 2021 maka Perkara 40(1) dan 40(1A) Perlembagaan Persekutuan mengenai kewajiban Yang di-Pertuan Agong menerima dan bertindak mengikut nasihat tidak lagi terpakai dan Baginda tidak lagi terikat dengan nasihat.Kononnya termasuk di dalamnya adalah kuasa mutlak Yang di-Pertuan Agong untuk memanggil sidang Parlimen di mana ini dikatakan termaktub di dalam Seksyen 14(1)(b) Ordinan Darurat (Kuasa-Kuasa Perlu) 2021 yang menyatakan Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Baginda.Begitu juga dengan pendapat pelik bahawa Peraturan-Peraturan Majlis Mesyuarat Dewan Rakyat yang dibuat di bawah Perkara 62 Perlembagaan Persekutuan yang menggariskan prosedur-prosedur untuk memanggil sidang Parlimen, termasuk pemberian notis sekurang-kurangnya 28 hari, tidak lagi terpakai ekoran Ordinan Darurat (Kuasa-Kuasa Perlu) 2021.Ada dihujahkan juga bahawa Seksyen 18 Ordinan Darurat (Kuasa-Kuasa Perlu) 2021 yang menyatakan peruntukan Ordinan ini hendaklah mengatasi mana-mana peruntukan undang-undang bertulis lain yang bercanggah atau tidak selaras dengannya bagi meniadakan kewajiban Yang di-Pertuan Agong menerima dan bertindak mengikut nasihat dalam tempoh darurat.Sewajarnya ahli akademik dan peguam yang terlatih di dalam bidang undang-undang boleh mengeluarkan pendapat begini sedangkan asas penentangan golongan yang tidak bersetuju dengan perintah darurat dahulu pun adalah bahawa Proklamasi Darurat akan memberi kuasa wewenang kepada perdana menteri, bukan kepada Yang di-Pertuan Agong.Malah, dalam kenyataan medianya pada 17 Jun 2021 juga, Majlis Presiden Pakatan Harapan sendiri tetap mengakui mengenai kewajiban Yang di-Pertuan Agong menerima dan bertindak mengikut nasihat ini dengan menyebut bahawa perdana menteri perlu menjunjung titah dan menasihati Yang di-Pertuan Agong untuk memanggil sidang Parlimen secepat mungkin.Sebab itulah apa yang dianggap oleh sesetengah pihak sebagai “dekri” ini hanya dinyatakan oleh Yang di-Pertuan Agong sendiri sebagai “pandangan”, malah beliau sendiri pernah pada 24 Februari 2021 menzahirkan pandangan beliau bahawa penentuan tarikh sidang Parlimen semasa tempoh darurat berkuatkuasa adalah terletak kepada nasihat oleh perdana menteri.Bagaimana boleh ada hujah yang mengatakan bahawa jika perdana menteri dan jemaah menteri tidak bersetuju dengan Yang di-Pertuan Agong maka beliau boleh menggunakan kuasa yang diperuntukkan di bawah Fasal-Fasal (2A) dan (2B) kepada Perkara 150 untuk menggubal ordinan bagi membolehkan Baginda bertindak tanpa nasihat?Begitu juga dengan pendapat bahawa jika Perdana Menteri dan Jemaah Menteri tidak bersetuju dengan pandangan Yang di-Pertuan Agong supaya persidangan Parlimen diadakan secepat mungkin maka kita boleh mengadakan pemerintahan tentera di negara ini kerana Baginda merupakan pemerintah tertinggi angkatan tentera.Selain fakta bahawa hujah-hujah begini tidak diasaskan kepada Perlembagaan Persekutuan dan undang-undang negara, telah dinyatakan oleh Pejabat Perdana Menteri bahawa kerajaan menjunjung titah pandangan Yang di-Pertuan Agong dan akan mengambil langkah-langkah susulan berdasarkan Perlembagaan Persekutuan dan undang-undang negara.Pertubuhan Cendekiawan Negara berpendapat bahawa walaupun dalam tempoh darurat ini Yang di-Pertuan Agong, mengikut Perlembagaan Persekutuan dan undang-undang negara, masih perlu menerima dan bertindak mengikut nasihat, kerajaan tetap akan menjunjung titah pandangan Yang di-Pertuan Agong, apatah lagi bila titah pandangan Baginda ini sebenarnya adalah selari dengan hasrat kerajaan.Semua pihak berkepentingan seharusnya memberi ruang dan masa kepada kerajaan yang memang mahukan persidangan Parlimen diadakan secepat mungkin. Pada masa yang sama, Cendekiawan berpendapat adalah menjadi tanggungjawab kerajaan untuk memastikan persidangan Parlimen ini diadakan secara selamat dan teratur, iaitu selamat dari segi kesihatan dan teratur dari segi menepati kehendak undang-undang dan peraturan.Sepertimana kerajaan-kerajaan negeri, termasuk yang diperintah oleh Pakatan Harapan yang diberi ruang untuk menetapkan persidangan Dewan Undangan Negeri mereka yang jauh lebih kecil skalanya hanya pada Ogos 2021 bagi memastikan kepatuhan kepada kehendak undang-undang dan peraturan dipenuhi, berilah juga ruang sama kepada kerajaan pusat demi maslahat bersama.Cendekiawan kesal dengan hujahan yang sengaja diada-adakan oleh sesetengah pihak sedangkan ia dibuat tanpa berdasarkan kepada fakta tetapi hanya bertujuan untuk mengaburi mata rakyat seolah-olah negara sedang terjerumus ke dalam krisis Perlembagaan semata-mata untuk memenuhi kepentingan sempit mereka.Mohd Kamarulnizam Abdullah merupakan timbalan presiden Cendekiawan* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ringgit dibuka tinggi berbanding dolar AS

Nilai ringgit dibuka tinggi sedikit berbanding dolar AS pada sesi dagangan awal pagi ini walaupun permintaan terhadap dolar AS semakin kukuh sebagai mata wang selamat berikutan kekecohan di Rusia pada hujung minggu, kata peniaga.
Pada 9 pagi, mata wang tempatan menambah nilai kepada 4.6725/6790 berbanding dolar AS daripada 4.6760/6805 pada penutupan Jumaat lalu.
Pengarah Urusan SPI Asset Management, Stephen Innes berkata kekecohan Rusia pada hujung minggu memberi kesan kepada sentimen risiko kerana pelabur global masih bimbang dengan pengetatan monetari bank pusat.
Beliau berkata sepanjang bulan lalu, ringgit Malaysia mempamerkan prestasi yang lebih rendah berbanding rakan serantau Asean bersama-sama yuan China sambil menambah perkaitan ini mencerminkan hubungan perdagangan yang mendalam dan tumpuan penggubal dasar selalunya pada kadar silang ringgit-yuan China.
"Melihat pada Renminbi pagi ini yang dibuka agak lengang ekoran jangkaan kelemahan sederhana dalam mata wang China dan tiada pemangkin yang jelas untuk meningkatkan aliran portfolio meskipun ringgit meningkat sedikit, kami menjangkakan belian ke atas dolar AS akan menurun," katanya kepada Bernama.
Dalam pada itu, ringgit diniagakan bercampur-campur berbanding sekumpulan mata wang utama yang lain.
Mata wang tempatan lemah berbanding pound Britain pada 5.9495/9578 daripada 5.9469/9527 pada penutupan Jumaat, rendah berbanding euro pada 5.0954/1024 daripada 5.0781/0830 tetapi meningkat berbanding yen Jepun kepada 3.2577/2627 daripada 3.2645/2680 sebelumnya.
Berbanding mata wang Asean yang lain, ringgit turut diniagakan bercampur-campur.
Ringgit menyusut nilai berbanding dolar Singapura kepada 3.4578/4628 berbanding 3.4568/4604 pada penutupan Jumaat dan merosot berbanding baht Thai kepada 13.2877/3115 daripada 13.2765/2950.
Bagaimanapun, nilai mata wang tempatan menambah berbanding peso Filipina kepada 8.37/8.40 daripada 8.38/8.40 pada penutupan Jumaat dan lebih tinggi berbanding rupiah Indonesia pada 311.4/312.1 daripada 311.7/312.2 sebelumnya.


Peniaga pasar Ramadan Kuching harap dapat bangkit semula selepas terjejas pandemik

Di pasar Ramadan Stutong, Kuching, pelanggan beratur menunggu pesanan juadah berbuka puasa mereka di gerai murtabak itu, aroma bau roti garing dan inti dagingnya memenuhi suasana.Di gerai itulah, Yusri Ramli memecah keringatnya mencanai dan menggoreng murtabak sambil dibantu isteri yang mengambil pesanan pelanggan.Sudah 14 tahun Yusri mengusahakan gerai murtabaknya dan dia tidak pernah terlepas untuk berniaga setiap kali bulan Ramadan, melainkan dua tahun lalu di mana sekatan Covid-19 menyebabkan pasar Ramadan tidak boleh beroperasi.Dua tahun pandemik menjejaskan mata pencarian Yusri kerana perniagaan di pasar Ramadan memberikan pendapatan lumayan bagi peniaga gerai sepertinya.Orang ramai memang sentiasa mencari juadah berbuka puasa di pasar Ramadan itu.Oleh kerana tidak lagi dapat berniaga ketika pandemik melanda, dia cuba memulakan perniagaan secara dalam talian bagi meneruskan usaha mendapatkan rezeki ekoran tidak lagi dapat beroperasi secara fizikal.Yusri bermula dengan mengambil pesanan daripada aplikasi WhatsApp dan Facebook beberapa minggu sebelum bulan puasa supaya semua pesanan dapat dihantar kepada pelanggan.“Kami mahu mula awal supaya pelanggan dapat cari kami,” kata lelaki berusia 42 tahun itu kepada MalaysiaNow.Biasanya, jika tidak berniaga pada bulan puasa, Yusri menjual mee kolok dan roti canai.Murtabak ayam dan dagingnya hanya diusahakan pada bulan Ramadan.“Bila pasar Ramadan dilarang beroperasi bagi membendung wabak Covid, pendapatan saya secara automatik berkurang, jadi sukar sedikit untuk beli barangan keperluan,” katanya.“Saya ambil keputusan jual makanan di gerai depan rumah, di Kampung Tabuan Melayu.”Peniaga murtabak Yusri Ramli di pasar Ramadan Stutong.Ketika negara mula beralih ke fasa endemik Covid-19, Yusri sangat berharap nasibnya berubah sekali gus dapat kembali bangkit menjana pendapatan daripada perniagaannya.Di Sarawak, 69 gerai dibenarkan untuk beroperasi di dua pasar Ramadan di Satok dan pasar raya Mydin Samariang.Sementara di Stutong, di mana Yusri menjual murtabaknya, 68 gerai dibenarkan untuk beroperasi.Yusri menyatakan kelegaannya kerana dapat berniaga di pasar Ramadan kali ini dan mengatakan mahu kerja keras untuk dapatkan kembali pendapatan yang hilang sejak dua tahun lalu.“Saya harap dengan pembukaan semula pasar Ramadan, kami dapat bangkit semula dan jana lebih banyak pendapatan bagi menampung perbelanjaan harian,” katanya.Tidak jauh dari gerai Yusri, Sadekin Elli yang menjual ais kacang dan pelbagai jenis minuman ais kisar lain kelihatan gembira dan bertenaga menarik perhatian pelanggan yang lalu lalang.Seperti Yusri, Sadekin juga turut berniaga di pasar Ramadan sejak bertahun lalu sehingga pandemik Covid-19 melanda.Manakala, peniaga Mohamad Putra Usop pula berkata dia lega kerana dapat bekerja semula di pasar Ramadan selepas dua tahun tidak dapat menjalankan perniagaannya.Dia gembira kerana dapat bertemu semula dengan rakan-rakan yang tidak dapat ditemui sejak perintah kawalan pergerakan dilaksanakan.“Mula-mula nampak suram sebab cuaca tak elok, namun sekarang orang ramai dah mula penuh di pasar,” katanya.“Seronok dapat jumpa kawan-kawan lagi sekali dan bertanya khabar mereka,” tambahnya.“Kami di sini semuanya satu geng.”


BN langgar undang-undang kempen guna muka Sulaiman, kata penyelaras PRN PN

Penyelaras Penerangan Perikatan Nasional (PN) bagi Pilihan Raya Negeri (PRN) Melaka, Badrul Hisham Shaharin mendakwa Barisan Nasional (BN) melanggar undang-undang di bawah Akta Kesalahan Pilihan Raya selepas menggunakan gambar bekas ketua menteri Melaka, Sulaiman Md Ali sebagai bahan kempen PRN.Katanya, undang-undang pilihan raya menetapkan hanya gambar ketua parti di peringkat pusat dan negeri dibenar dalam kempen PRN.“Sulaiman yang merupakan salah satu calon bukan ketua parti di Melaka, itu sebab Sulaiman jadi boneka,” katanya pada sidang akhbar hari ini.Badrul merujuk kepada status Sulaiman sebagai calon BN di kerusi Dewan Undangan Negeri (DUN) Lendu.Tinjauan MalaysiaNow mendapati gambar Sulaiman diletakkan pada papan iklan di seluruh negeri dan tidak terhad hanya di Lendu.Pada 2018, Suruhanjaya Pilihan Raya menetapkan hanya gambar calon, presiden dan timbalan presiden atau setarafnya boleh digunakan sebagai bahan kempen pada PRU-14.Dalam pada itu, ketika menjawab dakwaan mengenai gambar Muhyiddin yang ditonjolkan oleh PN, Badrul berkata Muhyiddin menonjol kerana BN dan Pakatan Harapan (PH) enggan menonjolkan pengerusi masing-masing.“Kita tidak pernah berselindung dan kita bangga dengan pencapaian Muhyiddin,” ujarnya.Badrul berkata, BN enggan menampilkan gambar pengerusinya, Ahmad Zahid Hamidi yang juga Presiden Umno kerana terkait skandal rasuah dan pecah amanah yang sedang dibicarakan ketika ini.Manakala Anwar selaku pengerusi PH tidak popular di kalangan pengundi Melayu di Melaka.


Umno mahu kerajaan PN Perak dikekalkan

Umno berpendirian kerajaan Perikatan Nasional (PN) di Perak haruslah dikekalkan selepas Dewan Undangan Negeri (DUN) menyingkirkan bekas menteri besar daripada Bersatu, Ahmad Faizal Azumu hari ini, kata setiausaha agungnya, Ahmad Maslan.Ahmad berkata, walaupun menteri besar Perak akan ditukar selepas Faizal hilang sokongan, semua barisan ahli Majlis Mesyuarat Kerajaan Negeri sebelum ini mesti terus memegang jawatan.“Umno juga berpendirian Bersatu dan PAS harus bersama mendokong kerajaan PN negeri Perak.“Undi percaya yang berlaku pada hari ini hanya melibatkan jawatan menteri besar Perak sahaja tanpa mengubah status kerajaan negeri,” katanya dalam satu kenyataan petang ini.Kenyataan Ahmad yang juga ahli Parlimen Pontian itu memadamkan spekulasi Umno bakal menubuhkan kerajaan baru di Perak bersama parti-parti dalam Pakatan Harapan (PH).PAS hari ini berkata tidak akan bersama-sama sebarang usaha untuk menubuhkan kerajaan baru di Perak dan akan kekal bersama PN.


Ikut Australia berhubung media sosial, satu cara jamin keselamatan kanak-kanak?

Seorang pakar memuji langkah Australia mewajibkan keizinan ibu bapa berhubung penggunaan media sosial untuk anak bawah umur, mencadangkan Malaysia mengambil langkah yang sama mengambil kira negara itu yang mempunyai sistem pemantauan perdagangan kanak-kanak antara terbaik dunia.Bercakap kepada MalaysiaNow, ahli akademik bidang komunikasi dari Universiti Islam Antarabangsa, Shafizan berkata Australia sudah pasti telah mengkaji secara teliti perkara tersebut berdasarkan data-data yang dimiliki mereka berhubung penggunaan media sosial oleh kanak-kanak bawah umur.Australia pada Oktober dilaporkan mahu memaksa syarikat media sosial mendapatkan izin ibu bapa untuk pengguna di bawah usia 16 tahun, selain mengancam denda sehingga AUD 10 juta sekiranya platform internet gagal berbuat demikian.Langkah itu tidak terhad kepada Australia, negeri California di Amerika Syarikat turut melaksanakan peraturan yang sama pada Julai lepas.Namun katanya, keizinan ibu bukan solusi terakhir berhubung isu berkenaan.“Keizinan ibu bapa hanya tahap pertama. Ini kerana timbul juga persoalan anak-anak dimanipulasi oleh ibu bapa di media sosial,” katanya kepada MalaysiaNow.“Kalau ibu bapa izinkan, adakah dia akan pantau? Pada saya keizinan ibu bapa merupakan inisiatif yang baik tapi bukan usaha ‘bottom line’.”Kes-kes membabitkan kanak-kanak bawah umur menggunakan media sosial sejak akhir-akhir ini turut mendapat perhatian.Pada 2016, seorang pelajar berusia 13 tahun berdepan detik hitam dalam hidupnya selepas dirogol rakan lelaki yang baru dikenali menerusi aplikasi WeChat.Tabung Kanak-Kanak Pertubuhan Bangsa-Bangsa Bersatu (Unicef) baru-baru ini melaporkan risiko keselamatan terhadap kanak-kanak akibat penggunaan internet semakin meningkat dengan pendedahan kepada kandungan seksual sebagai risiko terbesar.Selain isu kandungan seksual, buli siber dan ketagihan kepada permainan online antara isu yang timbul berhubung penggunaan media sosial dalam kalangan bawah umur.Shafizan berkata, terdapat beberapa cabaran untuk mewujudkan undang-undang seperti itu, antaranya definisi media sosial itu sendiri.“Youtube, WhatsApp dan Google Classroom itu sendiri ialah media sosial. Adakah kita nak halang anak kita mempunyai akses terhadap media sosial sebegitu?,” katanya.Menurutnya, tindakan itu juga dikhuatiri mengakibatkan syarikat media sosial, kerajaan dan pihak lain mengambil sikap lepas tangan memandangkan ibu bapa akan dipertanggungjawabkan sepenuhnya selepas memberi keizinan kepada anak masing-masing.Suruhanjaya Komunikasi Media Malaysia (SKMM) dalam satu kenyataan kepada MalaysiaNow memaklumkan, langkah negara Australia mewajibkan keizinan ibu bapa dilihat satu inisiatif yang baik untuk meningkatkan tahap kawalan mereka.“Bagaimanapun, persoalan sama ada Malaysia harus mengikut jejak Australia dalam perkara itu perlulah dikaji dengan teliti terlebih dahulu oleh pihak kerajaan dengan mengambil kira input serta maklum balas dari pihak-pihak yang berkepentingan, serta pertimbangan dari segi kebolehlaksanaan dan kekangan teknikal serta undang-undang,” menurut kenyataan SKMM.SKMM memaklumkan, dalam satu kaji selidik badan itu menerusi Internet Users Survey 2020 mendapati, walaupun terdapat peningkatan 155% dalam jumlah anak yang menggunakan Internet, kesedaran ibu bapa mengenai kawalan ibu bapa menurun dari tahun 2018 (62.4%) kepada 53.4% pada tahun 2020.Hanya 34.4% ibu bapa menggunakan kawalan ibu bapa untuk melindungi anak-anak mereka di internet.Menurut data SKMM lagi, 9.7% dariapda keseluruhan pengguna internet di Malaysia terdiri daripada mereka yang berumur 19 tahun.Platform yang popular di kalangan mereka ialah Twitter (13.3%) Instagram (12.4%) dan Youtube (10.9%) manakala aplikasi pemesejan sosial pula, KakaoTalk (17.5%) mendahului senarai, diikuti WeChat (14.3%) dan Line (13.5%).Terdapat 9.7% pengguna Internet terdiri daripada mereka yang berumur 19 tahun dan ke bawah.Daripada itu, 13.3% mereka menggunakan Twitter dan ini diikuti dengan Instagram sebanyak 12.4% dan YouTube sebanyak 10.9%.Dari aspek pemesejan sosial pula, 17.5% mereka menggunakan KakaoTalk, diikuti dengan WeChat sebanyak 14.3% dan Line, 13.5%.SKMM mencadangkan langkah seperti membudayakan penggunaan “parental control tools” dalam kalangan ibu bapa dan penjaga.Dalam pada itu, Shafizan memaklumkan, penggunaan media sosial dalam kalangan kanak-kanak di Malaysia sama seperti trend di negara lain, namun faktor sosio ekonomi dan pendidikan membezakan antara pengguna.“Kanak-kanak yang lebih berkemampuan akan mempunyai kadar literasi digital yang lebih, Mereka akan cenderung menggunakan media sosial sebagai pencipta kandungan (content creator) manakala kanak-kanak yang kurang berkemampuan, meskipun terdedah dengan internet, akan menjadi penonton dan penerima kandungan,” katanya.Keizinan ibu bapa, katanya, bersifat menapis (filtering) namun ia bukan langkah yang bersifat ‘foolproof’. Cara terbaik ialah mengajar ibubapa untuk menjadi ibu bapa digital yang efisien.“Ibu bapa perlu tahu bagaimana hendak memantau dan mendidik anak-anak mereka supaya menjadi lebih mampan digital (digitally resilient children).“Kita tak boleh tengok sepenuhnya kegunaan media sosial anak-anak, tapi sekiranya mereka dibekalkan dengan nilai dan prinsip, mereka akan tahu cara terbaik menggunakan media sosial,” katanya.


Rundingan PH-Muda ada kemajuan, kata Anwar

Rundingan antara Pakatan Harapan (PH) dengan Parti Ikatan Demokratik Malaysia (Muda) untuk bekerjasama dalam Pilihan Raya Umum ke-15 masih berlangsung dan ada kemajuan, kata Pengerusi PH Anwar Ibrahim.
Beliau yang juga presiden PKR berkata laporan media yang tular hari ini mendakwa PH menolak Muda adalah tidak benar.
"Tak betul...(tolak Muda), kita masih berunding dan ada kemajuan," katanya ringkas kepada pemberita selepas Mesyuarat Khas Majlis Pimpinan Pusat (MPP) PKR, di ibu pejabat PKR malam tadi.
Terdahulu Anwar mempengerusikan mesyuarat itu yang bermula pada 9.40 malam dan turut dihadiri Timbalan Presidennya Rafizi Ramli serta Naib Presiden Aminuddin Harun yang juga menteri besar Negeri Sembilan, Ketua Wanita Fadhlina Sidek dan Ketua Angkatan Muda Adam Adli serta Ahli MPP.
Sementara itu Ketua Penerangan PKR, Ahmad Fahmi Fadzil berkata keputusan muktamad mengenai kerjasama PH dan Muda dijangka diperoleh seawal Rabu ini.
Menurut beliau lagi, mesyuarat itu dibuat susulan pembubaran Parlimen yang diumumkan Perdana Menteri Ismail Sabri Yaakob hari ini yang antaranya membincangkan persiapan jentera pilihan raya PKR serta hasrat parti itu untuk bertanding di lebih banyak kerusi Parlimen bagi PRU15.
Katanya susulan pembubaran Parlimen serta PRU15 yang akan dilaksanakan dalam tempoh terdekat, beberapa agenda PH termasuk Konvensyen PH yang dijadual berlangsung hujung Oktober ini mungkin diawalkan atau ditangguhkan.


Bentang usul undi percaya kepada Muhyiddin bukti demokrasi masih hidup, kata Saifuddin

Pengumuman Perdana Menteri Muhyiddin Yassin berhubung pembentangan usul undi percaya kepada beliau pada sidang Parlimen bulan depan membuktikan amalan demokrasi di negara ini masih hidup, kata Menteri Komunikasi dan Multimedia Saifuddin Abdullah.Beliau berkata pengumuman itu sekurang-kurangnya boleh menamatkan perdebatan berhubung keabsahan Muhyiddin sebagai perdana menteri yang sering kali dibangkitkan oleh pihak pembangkang.“Kita akan mengadakan mesyuarat Parlimen dan soal keabsahan jawatan perdana menteri itu akan diundi di lantai Dewan Rakyat. Itu pada saya adalah demokrasi yang masih hidup. Kita boleh syarah, boleh didebatkan…tapi hakikatnya kalau kita guna nilai ambang, ia memenuhi paling minimum demokrasi itu masih berjalan.“Pada saya cara yang berhemah, yang orang kata menghormati kedudukan Yang di-Pertuan Agong…juga yang ditetapkan dalam Perlembagaan yakni pergi ke Parlimen untuk mendapatkan undi sokongan, itu pada saya jalan (kaedah) yang bijaksana. Kalau tidak ia tidak akan ada akhirnya, tiada kesudahannya,” katanya ketika menjadi tetamu program Bicara Naratif bertajuk Meneruskan Penghayatan Demokrasi yang disiarkan di TV1 malam semalam.Muhyiddin dalam perutusan khas hari ini berkata beliau telah menyembah maklum kepada Yang di-Pertuan Agong Sultan Abdullah Sultan Ahmad Shah bahawa beliau akan menentukan keabsahannya sebagai perdana menteri di Parlimen dengan membenarkan suatu usul undi percaya kepadanya dibentangkan di Dewan Rakyat pada September.Beliau berkata melalui cara itu, kedudukan beliau sebagai perdana menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan Perlembagaan.Saifuddin menyifatkan tindakan Muhyiddin menghadap Yang di-Pertuan Agong semalam adalah berhemah dan sangat tertib untuk memastikan perkara-perkara yang telah dibincangkan mendapat perkenan Sultan Abdullah.“Saya harap ini membuka lembaran baru dalam kalangan rakyat supaya kita jangan menafsirkan sesuatu di luar kotak sehingga benda yang tidak berlaku kita kata ia telah berlaku dan sebagainya. Pada saya mesyuarat Kabinet tadi, perdana menteri memberikan penjelasan yang cukup jelas dan kesimpulannya ialah ada pertemuan yang sangat baik antara perdana menteri dengan Yang di-Pertuan Agong,” katanya.Dalam pada itu, beliau memuji PAS yang kekal konsisten dalam memberi sokongan dan dukungan kepada Muhyiddin tidak kira apa yang berlaku dalam perkembangan politik semasa.“Presiden PAS Abdul Hadi Awang sangat konsisten dari segi sokongan dan dukungan kepada perdana menteri, tidak berubah daripada (kepimpinan) atas sampai ke bawah. Mereka juga meneruskan perbincangan, aktiviti dengan Umno dalam Muafakat Nasional.“Jadi perjalanan demokrasi ini panjang, tentu kita mahukan suatu gabungan yang besar, gabungan yang boleh betul-betul menyelamatkan rakyat terutama dalam suasana pandemik sekarang,” katanya.Ditanya adakah negara menuju politik yang matang, Saifuddin berkata prosesnya adalah panjang dan semua pihak termasuk kerajaan mahupun pembangkang seharusnya cuba mematangkan diri mereka supaya politik demokrasi yang moderat dan bijaksana dapat ditegakkan.


Singapura terus lapor kes Covid-19 lepasi 1,000 jangkitan

Kementerian kesihatan Singapura melaporkan 1,012 kes Covid-19 baru pada hari Ahad, tertinggi sejak April tahun lalu.Peningkatan kes baru-baru selepas beberapa kelonggaran dibenarkan bagi beberapa sekatan demi membendung Covid-19 telah mendorong Singapura untuk menghentikan usaha pembukaan semula sektor ekonomi dan sosialnya.Lebih dari 80% penduduknya telah menerima vaksin Covid-19.


Peguam sakit gout, bicara kes gubah wang Zahid hanya berlangsung 30 minit

Perbicaraan kes pecah amanah, rasuah dan pengubahan wang haram membabitkan bekas timbalan perdana menteri Ahmad Zahid Hamidi semalam hanya berlangsung kira-kira 30 minit berikutan peguam yang mewakilinya mengalami sakit gout.Peguam Hamidi Mohd Noh yang mewakili Zahid memaklumkan kepada mahkamah bahawa pergelangan kakinya bengkak disebabkan gout, namun beliau bersedia untuk menyambung hujahan.“Saya tidak menyangka akan diserang (mendapat) gout, saya mengalami sakit yang amat sangat dan saya ada temu janji dengan doktor pada 1.30 tengah hari,” katanya.Beliau berkata demikian sebelum berhujah dalam perbicaraan di akhir kes pendakwaan Zahid, yang berdepan 47 pertuduhan melakukan pecah amanah jenayah, rasuah dan pengubahan wang haram membabitkan dana Yayasan Akalbudi (YAB).Hakim Collin Lawrence Sequerah kemudian mengarahkan Hamidi untuk memulakan hujahannya dan meminta peguam itu memaklumkan kepada mahkamah jika beliau berasa tidak selesa dan sakit.Selepas berhujah kira-kira 20 minit dalam keadaan berdiri, Hamidi kemudian meminta untuk duduk dan berehat kerana sakit yang dialaminya.Namun, ketika sesi penghujahan bersambung, peguam itu memohon prosiding ditangguhkan kerana beliau tidak mampu untuk menahan kesakitan walaupun Hakim Sequerah membenarkannya duduk ketika berhujah.“Saya rasa tidak mampu meneruskan hujahan pada peringkat ini. Saya mohon untuk menangguhkan kes hari ini kerana ketika ini saya sakit,” kata peguam itu.Sementara itu, timbalan pendakwa raya Raja Rozela Raja Toran tidak membantah permohonan pembelaan untuk mendapatkan rawatan.Hakim Sequerah kemudian membenarkan permohonan Hamidi dan menetapkan perbicaraan bersambung Rabu ini.Terdahulu, Hamidi dalam hujahannya berkata Zahid tidak boleh dituduh melakukan pecah amanah kerana jutaan ringgit yang telah dikeluarkan daripada YAB sebenarnya telah dimasukkan ke dalam akaun pelanggan firma guaman.“Wang itu masih menjadi milik YAB dan tidak dipindahkan kepada pihak ketiga yang lain,” katanya.Hamidi juga berkata Zahid tidak mempunyai pengetahuan mengenai pengeluaran jumlah cek daripada dana YAB kerana bekas Setiausaha Eksekutifnya, Mejar Mazlina Mazlan @ Ramly mempunyai kawalan dan penguasaan terhadap cek-cek itu.“Beliau (Mazlina) menggunakan cap tandatangan untuk mengeluarkan cek. Kami mendapati dia cuai, dia tidak tahu bagaimana cek dan kad kredit berfungsi.“Kami menegaskan bahawa tiada siapa yang menggunakan cap tandatangan untuk cek dan hanya digunakan untuk kad Hari Raya,” katanya.Ahmad Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit wang milik YAB.


4 anggota TUDM terbunuh dalam insiden tembakan

Empat anggota Tentera Udara Diraja Malaysia (TUDM) maut dalam kejadian tembakan di kem TUDM di Kota Samarahan, Sarawak pagi tadi.Pesuruhjaya Polis Sarawak Aidi Ismail berkata buat masa ini pihaknya sedang menjalankan siasatan mengenai insiden itu.“Ya berlaku, tetapi buat masa ini siasatan masih dijalankan,” katanya ketika dihubungi Bernama di sini, hari ini.TUDM dalam satu kenyataan hari ini memaklumkan berlaku satu insiden tembakan membabitkan empat warga TUDM pada pukul 7.15 pagi tadi di Unit TUDM di Kota Samarahan, Kuching ketika waktu anggota bertugas.“Pihak TUDM menggesa semua pihak agar tidak menyebarkan sebarang spekulasi sehingga proses siasatan oleh polis selesai.“TUDM akan menubuhkan satu Lembaga Penyiasatan bagi mengenal pasti punca kejadian,” menurut kenyataan itu.


Cadangan JTK ambil tindakan majikan ingkar SOP BDR dibawa ke MKN

Cadangan penurunan kuasa kepada Jabatan Tenaga Kerja (JTK) untuk mengambil tindakan terhadap majikan yang ingkar peraturan bekerja dari rumah (BDR) akan dibawa ke mesyuarat Majlis Keselamatan Negara (MKN) hari ini.Menteri Sumber Manusia M. Saravanan berkata sebelum ini peraturan tersebut di bawah Akta 342 dan hanya kementerian kesihatan (KKM) mempunyai kuasa bertindak terhadap majikan yang ingkar prosedur operasi standard (SOP) tersebut.“Kita memang terima banyak aduan majikan swasta yang masih memaksa pekerja mereka pergi ke pejabat untuk bekerja, tetapi masalah timbul apabila aduan dibuat kepada kita, kita tidak boleh ambil tindakan.“Jadi penurunan kuasa oleh KKM kepada JTK telah diluluskan di peringkat jawatankuasa teknikal dan akan dibawa ke jawatankuasa MKN petang ini, jika MKN luluskan, JTK akan terus melakukan penguatkuasaan untuk mengkompaun majikan yang ingkar SOP BDR kepada pekerja mereka,” katanya.Beliau berkata demikian kepada pemberita selepas mengetuai Operasi Pematuhan Akta Standard Minimum Perumahan, Penginapan dan Kemudahan Pekerja 1990 (Akta 446) serta SOP perintah kawalan pergerakan (PKP) 3.0 hari ini.Sehubungan itu, beliau berkata majikan atau syarikat yang masih ingkar akan berdepan dengan kompaun sebanyak RM50,000 untuk syarikat dan RM10,000 bagi individu jika ingkar SOP BDR itu.Sebelum ini, kerajaan memutuskan jumlah kakitangan awam yang bekerja di rumah sebanyak 80% manakala kakitangan swasta kira-kira 40% bagi mengehadkan pergerakan dalam tempoh PKP 3.0.Arahan tersebut menjadikan kira-kira 8 juta rakyat di negara ini bagi kedua-dua sektor itu tidak perlu keluar bekerja dalam tempoh PKP 3.0 sekali gus membantu kerajaan mengawal pergerakan orang ramai.Saravanan sekali lagi menegaskan bahawa penguatkuasaan Akta 446 tidak pernah dibatalkan sebaliknya ia sentiasa dilakukan bagi memastikan tahap pematuhan tinggi oleh majikan terutama di kala jangkitan Covid-19 semakin membimbangkan ketika ini.Sementara itu, beliau berkata pihaknya akan berbincang dengan kementerian sains, teknologi dan inovasi (Mosti) berhubung pendekatan terbaik pemberian vaksin kepada pekerja industri kerana kluster di tempat kerja menjadi antara punca penularan Covid-19.“Ia juga termasuk pekerja warga asing, kita juga bimbang dengan pekerja tanpa izin yang masih ramai dan kita menyeru agar majikan atau pihak yang ada maklumat melaporkan kepada kita dengan segera untuk diambil tindakan,” katanya.


Syarikat, majikan digesa beri cuti bergaji kepada pekerja untuk mengundi

Syarikat atau majikan perlu memberi cuti bergaji kepada kalangan pekerja mereka yang telah mendaftar sebagai pengundi untuk menunaikan tanggungjawab itu pada hari pengundian Pilihan Raya Umum ke-15 (PRU15).
Presiden Persekutuan Majikan-Majikan Malaysia (MEF), Syed Hussain Syed Husman berkata perkara itu terpakai kepada majikan yang menetapkan 19 November 2022 sebagai hari bekerja atau yang melaksanakan sistem giliran atau syif.
“Pekerja yang merupakan pemilih berdaftar dan dijadualkan bekerja pada sebelah siang bagi syif 12 jam hendaklah diberi masa yang munasabah untuk mereka mengundi pada hari pengundian 19 November 2022,” katanya dalam kenyataan pada Jumaat.
Beliau berkata bagi majikan yang menetapkan 19 November 2022 sebagai hari cuti atau hari rehat maka, pekerja yang merupakan pengundi berdaftar bebas melaksanakan hak mereka sebagai pemilih pada hari pengundian dan tidak ada keperluan untuk majikan memberikan hari rehat tambahan.
Syed Hussain berkata selain itu mungkin terdapat keadaan apabila pekerja yang merupakan pemilih berdaftar perlu membuang undi di pusat pengundian yang terletak di luar stesen kerja dan 19 November 2022 adalah hari bekerja biasa bagi pekerja tersebut.
“Justeru adalah munasabah untuk syarikat menghendaki pekerja tersebut memohon cuti tahunan/cuti tanpa gaji bagi tujuan tersebut,” katanya.
Beliau berkata bagi pekerja yang merupakan pengundi berdaftar dan perlu membuang undi melalui undi pos pada 15 November 2022 masa yang munasabah harus diberikan kepada mereka yang bekerja pada hari tersebut untuk membolehkan mereka mengundi secara undian pos.
Beliau berpandangan semua langkah itu sebagai satu kewajipan yang adil dan munasabah yang dikenakan ke atas majikan untuk memastikan semua pekerja yang merupakan pengundi berdaftar diberi peluang sewajarnya untuk mengundi.


Instagram alami gangguan, beribu pengguna terjejas di seluruh dunia

Platform perkongsian gambar milik Meta, Instagram mengalami masalah dan memberi kesan kepada beribu pengguna di seluruh dunia semalam, menurut laman web penjejak gangguan Downdetector.com.
Lebih 46,000 pengguna melaporkan masalah untuk mengakses ke platform perkongsian gambar itu di Amerika Syarikat (AS) pada waktu puncak, menurut Downdetector, yang menjejaki gangguan dengan menyusun laporan status daripada beberapa sumber termasuk ralat yang diserahkan pengguna pada platformnya.
Downdetector menunjukkan kira-kira 2,000 pengguna terjejas dari UK, dan lebih 1,000 laporan masing-masing dari India dan Australia.
Meta bagaimanapun enggan mengulas lanjut berkenaan perkara itu ketika ditanya Reuters.


Umno pikul peranan besar dapatkan sokongan Melayu dalam 6 PRN, kata Zahid

Presiden Umno Ahmad Zahid Hamidi percaya parti itu sedang memikul peranan yang amat berat dalam komponen parti-parti kerajaan campuran bagi mendepani Pilihan Raya Negeri (PRN) di enam negeri yang dijangka berlaku dalam masa terdekat.
Menurut Zahid, ini terutamanya untuk berdepan dengan negeri-negeri yang dikategorikan sebagai “Jalur Melayu” iaitu Kedah, Terengganu dan Kelantan yang disifatkannya sebagai negeri yang patut menjadi sebahagian daripada pentadbiran kerajaan campuran sekali gus mencerminkan wajah Malaysia.
Dalam ucapan dasar sempena Perhimpunan Agung Umno 2023, Zahid berkata negeri Kelantan dan Kedah sangat memerlukan perubahan besar di mana pengurusan negeri yang “bersih” secara “luar dan dalam”.
“Soal keperluan air bersih umpamanya di Kelantan, seolah-olah jalan penyelesaiannya tidak kunjung tiba,” katanya di Pusat Dagangan Dunia (WTC) Kuala Lumpur, hari ini.
Zahid, yang juga timbalan perdana menteri dan menteri pembangunan desa dan wilayah, berdepan 12 pertuduhan pecah amanah jenayah, lapan rasuah dan 27 pengubahan wang haram membabitkan puluhan juta ringgit milik Yayasan Akalbudi.

Perdana Menteri Anwar Ibrahim dan Presiden Umno Ahmad Zahid Hamidi (kanan) hadir ke Pusat Dagangan Dunia Kuala Lumpur sempena pembukaan Perhimpunan Agung Umno 2023 hari ini. Gambar: Bernama

Beliau berjaya mendapatkan pasport antarabangsanya secara kekal, bagi tujuan menjalankan tugas rasminya di luar negara.
Pasport itu sebelum ini diserahkan kepada mahkamah sebagai syarat jaminan tambahan.
Pada September tahun lalu, Zahid dibebaskan daripada 40 pertuduhan menerima suapan daripada syarikat Ultra Kirana Sdn Bhd (UKSB) berhubung kontrak pengendali Perkhidmatan One Stop Centre (OSC) di China dan sistem Visa Luar Negara (VLN).
Mengulas lanjut, Zahid turut menegaskan hasrat Umno dan Barisan nasional (BN) yang ingin dicapai pada PRN akan datang adalah pembahagian pentadbiran negeri mengikut parti-parti teras dalam kerjasama di enam negeri yang terlibat.
“Kita mahu wakil Umno (ada) dalam ketiga-tiga negeri.”
Sebelum ini, MalaysiaNow melaporkan berlaku pergolakan dalaman bagi rundingan kerusi antara Pakatan Harapan (PH) dan sekutu barunya BN berikutan tekanan yang semakin meningkat terhadap Amanah untuk menyerahkan kerusinya kepada calon Umno pada PRN akan datang.
Ini susulan timbul kebimbangan terhadap cubaan untuk menggantikan parti itu yang dilihat sebagai komponen "Melayu" dan "Islam" PH – dengan Umno, musuh yang menjadi sekutu selepas memberi sokongannya dalam pelantikan Pengerusi PH Anwar Ibrahim sebagai perdana menteri tahun lalu.


Memberi perhatian kepada penderitaan rakyat Sudan

Apabila perang di Yaman dihentikan ekoran pemulihan hubungan antara Arab Saudi dan Iran, ia merupakan satu kelegaan besar bagi rakyat negara itu, yang sudah lama menderita sejak tahun 2014.
Perkembangan beberapa minggu lalu memberi harapan damai antara negara-negara Islam khususnya pemulihan hubungan Arab Saudi dengan Syria.
Sementara hubungan Syria dan Iran yang sedia baik ditingkatkan dengan buat pertama kalinya presiden Iran mengadakan lawatan rasmi ke Damsyik.
Maka apabila berlaku pertempuran di antara dua pihak bersenjata di Sudan, ia memberikan kekecewaan bukan sahaja kepada rakyatnya yang sudah lama menderita tetapi juga dunia yang mengharapkan perdamaian di Timur Tengah dan Afrika.
Adakah pemimpin Arab, Islam dan Afrika tidak boleh menyelesaikan masalah mereka secara damai?
Sudah berpuluh-puluh tahun rakyat Sudan bukan sahaja tidak dapat hidup dalam perdamaian tetapi antaranya sentiasa berada di ambang kelaparan dan kebuluran bukan kerana bencana alam tetapi peperangan sesama sendiri.
Peperangan di Sudan pula amat kejam, bukan sahaja pembunuhan orang awam secara “massacre” tetapi juga penyeksaan dan rogol.
Peperangan kali ini adalah antara kerajaan Sudan melalui Angkatan Tentera Sudan pimpinan Presiden Abdel Fattah Al-Burhan dengan pihak pemberontak iaitu Angkatan Sokongan Pantas atau Rapid Support Force (RSF) pimpinan bekas Naib Presiden  Mohamed Hamdan Daglo.
Semasa Perang Yaman, Daglo yang turut dikenali sebagai Hemedti pernah dihantar oleh Angkatan Tentera Sudan untuk membawa RSF berperang membantu Arab Saudi menentang puak Houthi, yang disokong oleh Iran.
Sudan adalah sebuah negara istimewa.
Bagi pendokong gerakan Islam tahun 1980-an, negara itu diingati sebagai usaha pemimpinnya hendak melaksanakan Syariah dengan menyifatkannya sebagai "revolusi Islam."
Pada tahun 1983, Presiden Jaafar Numeiry dengan tiba-tiba telah beralih haluan daripada sosialisme kepada Islamisme apabila ia mengadakan kerjasama dengan Ikhwanul Muslimin pimpinan Hassan Turabi.
Kerjasama itu membawa kepada pelaksanaan Syariah di Sudan.
Ini juga bererti Sudan adalah negara kedua di dunia yang menjadi "Negara Islam" selepas Iran.
Maka ia juga bererti Sudan menjadi negara Sunni pertama yang menjadi "Negara Islam."
Apa yang dimaksudkan dengan "Negara Islam" adalah dalam konteks era kebangkitan Islam tahun 1980-an yang ditandai dengan Revolusi Islam Iran.
Walaupun konsep "Negara Islam" sentiasa dalam perdebatan yang panjang dan berubah mengikut peredaran zaman tetapi pada zaman itu, Arab Saudi dan Pakistan tidak dianggap sebagai "Negara Islam" oleh sebahagian besar pendukung-pendukung gerakan Islam tahun 1980-an.
Dengan kemenangan Mujahidin di Afghanistan pada tahun 1989, kebanyakan pendukung gerakan Islam melihat bahawa negara itu muncul sebagai "Negara Islam" Sunni yang pertama sedangkan Sudan sudah mendahuluinya.
Walaupun Ikhwanul Muslimin berkongsi kuasa dengan Numeiry, tetapi Hassan Turabi amat berpengaruh dan melaui parti Barisan Islam Nasional atau National Islamic Front (NIF) melaksanakan program Islamisasi dan pelaksanaan Syariah di semua peringkat.
Sama ada Numeiry bekerjasana dengan Ikhwanul Muslimin atas sebab survival politik atau sememangnya atas kesedaran agamanya tidaklah diketahui, tetapi ia melakukannya secara dramatik iaitu dengan membuang arak bernilai 11 juta dolar ke Sungai Nil bagi menandakan bermulanya "Revolusi Islam" di Sudan.
Gambar perbuatan itu disiarkan di akhbar-akhbar di seluruh dunia dan diulas oleh majalah-majalah berita antarabangsa.
Saya turut membaca rencana mengenainya serta menatap gambar ikonik itu dalam satu-satunya majalah berita antarabangsa Islam, Arabia yang diterbitkan di London.
Tidak lama daripada itu, saya menerina satu buku kecil dari kedutaan Sudan di Kuala Lumpur yang menunjukkan perkembangan baru negara itu.
Ia memaparkan struktur pemerintahan baru yang mencerminkan suatu sistem demokrasi lebih adil dan merakyat dengan menepati kehendak Islam.
Ada suatu ketika, seorang wartawan Arabia yang berasal Sudan datang ke Kuala Lumpur.
Beliau memberitahu saya bahawa perkembangan itu bukanlah suatu yang positif dan meramalkan ia tidak bertahan lama.
Memang benar, apa yang dikatakan sebagai program Islamisasi dan pelaksanaan Syariah menemui jalan buntu kerana ia bukan saja memecah-belah negara itu tetapi juga ditentang oleh kalangan umat Islam sendiri.
Musuh utama gerakan Islam seperti Ikhwanul Muslimin ditentang oleh kumpulan-kumpulan Sufi yang banyak pengikutnya di negara itu.
Pandangan mereka terhadap Islamisasi dan pelaksanaan Syariah adalah berbeza.
Maka tidak hairanlah banyak kalangan terutamanya generasi muda yang menuntut demokrasi ketika mereka turun ke jalan raya pada tahun 2019.
Ekoran itu Presiden Omar Al-Bashir digulingkan oleh Jeneral Abdel Fattah Al-Burhan dengan dibantu oleh Jeneral Daglo.
Politik Sudan adalah lebih kompleks serta multidimensi.
Tulisan mengenainya pasti panjang untuk mengulas berbagai aspek.
Tetapi keperluan rakyat Sudan sekarang adalah amat asas hinggakan mereka tidak akan mempedulikan soal ideologi dan agama.
Apa yang penting sekarang ialah soal keselamatan, keamanan, makanan, tempat tinggal, pendapatan, pekerjaan dan masa depan anak-anak mereka.
Sudan bukannya negara miskin, walaupun kebanyakan rakyatnya tidak berkemampuan.
Sebab itu, Sudan tetap merupakan negara istimewa bagi orang luar untuk mencari kekayaan.
Ramai orang dalam industri minyak dan gas tertumpu ke situ, sama ada pelabur, usahawan dan jurutera petroleum.
Sebab itu apabila orang asing diarah keluar segera dari negara itu kerana pertempuran menjadi sengit, kelihatan adanya banyak ekspatriat dari pelbagai negara.
Jurutera Malaysia tidak asing dengan Sudan.
Petronas bertapak di negara itu sudah berpuluh-puluh tahun lamanya. Sudan sememangnya kaya minyak.
Itupun mereka kehilangan 27% daripadanya apabila Sudan Selatan dipisahkan untuk menjadi negara merdeka pada tahun 2022 setelah berlaku peperangan yang berpanjangan antara tentera pemberontak dengan kerajaan pusat.
Penubuhan Republik Sudan Selatan itu juga menandakan kegagalan Republik Sudan sebagai negara berbilang kaum dan berbilang agama, Arab dan bukan Arab, Islam dan bukan Islam.
Maka Sudan Selatan menjadi sebuah negara majoriti Kristian.
Maka "Dunia Islam" kehilangan sebahagian daripada wilayahnya.
Tetapi pemisahan itu tidak memberi keamanan pada kedua-dua negara.
Mereka bukan berperang di antara sama lain tetapi pergaduhan antara kumpulan-kumpulan bersenjata terus berlaku dalam Sudan dan Sudan Selatan.
Ia bukan saja mendatangkan penderitaan kepada penduduk yang terpaksa menjadi pelarian yang sebahagiannya menanggung kebuluran.
Di Darfur, iaitu wilayah barat Sudan, bukan saja kelaparan tetapi kekejaman golongan bersenjata.
Tentulah perkara ini tidak bokeh dipanggil sebagai keistimewaan Sudan.
Tetapi Sudan menjadi salah satu negara Afrika yang rakyatnya menanggung penderitaan sepanjang zaman sejak merdeka pada tahun 1956.
Kekayaannya tidak sampai kepada rakyat, ia dibolot oleh golongan elit yang mempunyai kekuatan tentera.
Malah kekayaan itu juga menjadi rebutan di kalangan kumpulan bersenjata.
Kemerdekaan Sudan Selatan juga hasil daripada rasa tidak puas hati bahawa kekayaan negara dibolot oleh pihak utara.
Selain kekayaan muka bumi, keistimewaan Sudan terletak pada geografinya yang menjadikannya strategik dari segi politik global.
Ia mempunyai pesisir laut yang panjang di Laut Merah bertentangan dengan Arab Saudi.
Kedudukannya bersempadan dengan Mesir di utara dan Ethiopia dan Eritrea di selatan.
Mesir adalah sebahagian daripada Afrika Utara dan Ethopia pula merupakan sebahagian daripada Tanduk Afrika atau Horn of Africa.
Maka sebagai penghubung kedua-dua rantau, Sudan menjadi strategik dan mengundang kehadiran kuasa-kuasa besar.
Ia berlaku semasa Perang Dingin yang mengundang kehadiran Amerika Syarikat (AS), Soviet Union dan China.
Maka tidak menghairankan, dalam konflik kali ini, AS, Rusia dan China turut memberi perhatian terhadap negara itu.
Tetapi tengulah gelagat mereka adalah menurut kepentingan nasional masing-masing dan bukannya memikirkan nasib rakyat Sudan yang menderita.


SPR adakan mesyuarat tentukan tarikh PRU15 20 Oktober

Mesyuarat khas untuk membincang dan menentukan tarikh-tarikh penting Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabah akan diadakan pada 20 Oktober ini.
Setiausaha Suruhanjaya Piihan Raya (SPR) Ikmalrudin Ishak berkata mesyuarat yang akan dipengerusikan oleh Pengerusi Tan Sri Abdul Ghani Salleh itu akan diadakan di Menara SPR, Putrajaya pukul 10 pagi.
"Pengerusi SPR akan membincangkan tarikh-tarikh penting PRU15 dan PRK DUN N.66 Bugaya, seperti tarikh writ pilihan raya, hari penamaan calon, hari pengundian, serta daftar pemilih yang akan digunakan, dan lain-lain persiapan bagi melaksanakan kedua-dua pilihan raya itu," katanya dalam satu kenyataan di sini hari ini.
Katanya satu sidang media akan diadakan sejurus selepas mesyuarat.
Semalam, Perdana Menteri Ismail Sabri Yaakob mengumumkan pembubaran Parlimen bagi memberi laluan kepada PRU15.
Susulan pengumuman itu, pilihan raya umum perlu diadakan dalam tempoh 60 hari selepas tarikh pembubaran Parlimen mengikut Perkara 55 (4) Perlembagaan Persekutuan.


Lebih 1 juta sertai protes bantah reformasi pencen di Perancis

Lebih 1 juta rakyat Perancis menyertai protes pada Khamis, menolak cadangan rang undang-undang pembaharuan pencen kerajaan yang akan menaikkan umur persaraan daripada 62 kepada 64, menurut Kementerian Dalam Negeri Perancis.
Bagaimanapun, kesatuan terbesar Perancis, Konfederasi Buruh Am (CGT) memaklumkan bahawa kira-kira 3.5 juta orang mengambil bahagian dalam demonstrasi di seluruh negara, lapor Xinhua.
Peristiwa Khamis menandakan tindakan mobilisasi umum kesembilan di seluruh negara sejak Perdana Menteri Perancis Elisabeth Borne minggu lalu mengumumkan perlembagaan yang membenarkan kerajaan meluluskan rang undang-undang reformasi pencen.
Bimbang protes bertukar ganas, 12,000 anggota polis ditempatkan di seluruh negara, termasuk 5,000 di Paris.
Walaupun kebanyakan demonstrasi berlangsung secara aman, terdapat beberapa penunjuk perasaan bertempur dengan pasukan polis, menyebabkan sekurang-kurangnya 123 anggota pasukan keselamatan cedera, kata Menteri Dalam Negeri Perancis Gerald Darmanin.
Polis Perancis menggunakan gas pemedih mata dan anjing polis bagi menyuraikan penunjuk perasaan.
Kerajaan terpaksa menutup tempat-tempat bersejarah pada Khamis, termasuk Istana Versailles dan Menara Eiffel susulan protes.
Majlis makan malam yang dijadualkan di Istana Versailles antara Presiden Perancis Emmanuel Macron dan Raja United Kingdom Charles III semasa lawatan negara akan datang, turut diubah atas sebab keselamatan.
Macron berkata pada Rabu bahawa rancangan pembaharuan pencen kerajaan harus menjadi undang-undang "sebelum akhir tahun".
Di bawah pelan pembaharuan itu, umur persaraan yang sah akan dinaikkan secara berperingkat daripada 62 kepada 64 menjelang 2030, dan pencen minimum akan diperkenalkan.
Pelan itu turut menetapkan pada 2027, pekerja perlu berkhidmat selama 43 tahun sebelum layak mendapat pencen penuh.